**У Н И В Е Р З И Т Е Т У Н И Ш У**

**Ф И Л О З О Ф С К И Ф А К У Л Т Е Т**

**С Т А Т У Т**

Ниш, мај 2017.

**САДРЖАЈ**

# I ОПШТЕ ОДРЕДБЕ

НАЗИВ И СЕДИШТЕ ФАКУЛТЕТА

ЗАСТУПАЊЕ ФАКУЛТЕТА

# II ДЕЛАТНОСТ ФАКУЛТЕТА

*Делатност високог образовања*

*Образовање током читавог живота*

*Научноистраживачка делатност*

# III ОРГАНИЗАЦИЈА ФАКУЛТЕТА

*Департмани*

*Катедре*

*Центар за стране језике*

*Лекторати*

*Центар за образовање наставника и професионално усавршавање*

*Центар за српски језик као страни*

*Ценатар за професионално усавршавање и пружаље услуга трећим лицима*

*Центри за научноистраживачки рад*

*Лабораторије*

*Издавачки центар*

*Центар за унапређење квалитета*

*Канцеларија за међународну и међуинституционалну сарадњу*

*Канцеларија за развој каријере и подршку студентима*

*Библиотека Факултета*

*Рачунарски центар*

*Секретаријат Факултета*

# IV ОРГАНИ ФАКУЛТЕТА

САВЕТ ФАКУЛТЕТА

*Састав и начин избора чланова Савета*

*Надлежност Савета*

ДЕКАН ФАКУЛТЕТА

*Утврђивање предлога за избор декана на Наставно-научном вечу већу Факултета*

*Избор декана на Савету Факултета*

*Ступање на дужност новоизабраног декана и продекана*

*Именовање вршиоца дужности декана*

*Надлежност декана Факултета*

*Продекани Факултета*

*Студент продекан Факултета*

СТРУЧНИ ОРГАНИ ФАКУЛТЕТА

*Изборно веће*

*Наставно-научно веће*

*Веће докторских студија,*

*Веће департмана,*

*Веће катедре,*

*Веће центра за стране језике*

*Веће центра за научноистраживачки рад*

*Веће центра за образовање наставника и професионално усавршавање*

*Веће центра за српски као страни и нематерњи језик*

*Веће центра за професионално усавршавање и пружаље услуга трећим лицима*

СТУДЕНТСКИ ПАРЛАМЕНТ

# V ОСОБЉЕ ФАКУЛТЕТА

НАСТАВНИЦИ И САРАДНИЦИ

*Уже научне области*

ЗВАЊА НАСТАВНИКА

*Услови за избор у звање наставника*

*Поступак избора у звање наставника*

*Заснивање радног односа наставника*

*Ангажовани наставник*

*Гостујући професор*

*Професор емеритус*

ЗВАЊА САРАДНИКА

*Услови за избор у звање сарадника*

*Поступак стицања звања сарадника и заснивање радног односа*

ПРАВА И ОБАВЕЗЕ ЗАПОСЛЕНИХ

*Рад на другим самосталним високошколским установама*

*Плаћено одсуство*

*Мировање радног односа и изборног периода*

*Престанак радног односа наставника*

*Продужење радног односа наставнику који је испунио услове за пензију*

# VI СТУДИЈЕ И СТУДИЈСКИ ПРОГРАМИ

ЦИЉЕВИ И ИСХОДИ ОБРАЗОВАЊА

СТУДИЈСКИ ПРОГРАМИ

*Садржај студијског програма*

*Обим студија*

*Језик студија*

*Завршни рад и дисертација*

*Преношење ЕСПБ бодова*

*Студијски програм за стицање заједничке дипломе (joint degree)*

РЕАЛИЗАЦИЈА СТУДИЈА

*Настава*

*Испити*

*Оцењивање*

# VII СТУДЕНТИ

УПИС НА СТУДИЈЕ

*Услови за упис на основне студије*

*Услови за упис на мастер студије*

*Услови за упис на специјалистичке академске студије*

*Услови за упис на докторске студије*

ПРАВА И ОБАВЕЗЕ СТУДЕНАТА

*Дисциплинска одговорност студента*

*Правила студија*

*Статус студента*

*Мобилност студената*

*Мировање права и обавеза студената*

*Престанак статуса студента*

# VIII УНАПРЕЂЕЊЕ КВАЛИТЕТА И САМОВРЕДНОВАЊЕ

# IХ ЈАВНОСТ У РАДУ

# XI ОПШТА АКТА ФАКУЛТЕТА

# XI ЕВИДЕНЦИЈА И ЈАВНЕ ИСПРАВЕ

# XII ИМОВИНА И ФИНАНСИРАЊЕ ФАКУЛТЕТА

*Средства која обезбеђује оснивач*

*Сопствени приходи*

*Финансијски план*

# XIII ПРЕЛАЗНЕ И ЗАВРШНЕ ОДРЕДБЕ

На основу чланова 46. и 53. став. 1. тачка 1. Закона о високом образовању (Сл. гл. Републике Србије бр. 76/2005, 107/2007, 97/2008, 44/2010, 93/2012, 89/2013, 99/2014, 45/15, 68/15, 87/16), члана 170. Статута Универзитета у Нишу (Гласник Универзитета у Нишу бр. 8/2014), члана 81. Статута Факултета, на седници одржаној дана 17.05.2017. године, Наставно-научно веће Факултета утврдило је предлог Статута

# С Т А Т У Т

**ФИЛОЗОФСКОГ ФАКУЛТЕТА У НИШУ**

# 

# I ОПШТЕ ОДРЕДБЕ

Члан 1.

Статутом Филозофског факултета у Нишу уређују се питања којима се дефинише правни положај, делатност, унутрашња организација и начин рада Факултета, облици студија, студијски програми и режим студија, програми образовања и професионалног усавршавања, научноистраживачки рад, права и одговорности студената, услови и начин избора у звања наставника и сарадника, права и одговорности запослених, начин финансирања, управљања и руковођења Факултетом, и друга питања од значаја за рад Факултета.

Члан 2.

Филозофски факултет у Нишу (у даљем тексту: Факултет) јесте високошколска ус­танова са својством правног лица у саставу Универзитета у Нишу, која остварује образовну, научноистраживачку и стручну делатност као компоненте јединственог процеса високог образовања.

Факултет остварује образовну делатност кроз основне академске, мастер академске, специјалистичке академске, и докторске академске студије, као и програме за иновацију знања, стручно образо­вање и професионално усавршавање и образовање током читавог живота.

Факултет, самостално или у сарадњи са другим институцијама, остварује научноистраживачку делатност кроз основна, примењена и развојна истраживања, и истраживања која доприносе развоју образовне делатности.

Факултет обавља и друге послове, у складу са законом.

Члан 3.

Факултет има својство правног лица, у складу са законом и Статутом Универзитета у Нишу.

Факултет обавља делатност у свом седишту.

Факултет може обављати делатности и ван седишта, у складу са дозволом за рад.

Члан 4.

Факултет обавља своју делатност без политичког, верског и идеолошког утицаја и тежи стицању научно утемељеног објективног знања, уз поштовање различитих мишљења.

Члан 5.

На Факултету није дозвољено политичко, страначко, верско организовање и деловање и свако друго организовање које је супротно Закону.

Члан 6.

Факултет у складу са Законом о високом образовању има образовну и научну аутономију.

Наставници и сарадници Факултета су независни и самостални у извођењу наставе и обављању научног рада, уз поштовање толеранције и објективности, у складу са универзитетском традицијом, Законом о високом образовању, и Кодексом професионалне етике Универзитета у Нишу.

Простор Факултета у складу са Законом је неповредив.

Члан 7.

Студенти имају право да се слободно информишу о организацији, начину рада и правилима студија на Факултету.

Члан 8.

Орган управљања на Факултету је Савет Факултета.

Орган пословођења на Факултету је декан Факултета.

Стручни органи Факултета јесу: Изборно веће, Наставно-научно веће, Веће докторских студија, Веће департмана, Веће катедре, Веће центра за стране језике, Веће центра за научноистраживачки рад, Веће центра за образовање наставника и професионално усавршавање. Веће центра за српски језик као страни и нематерњи, Веће центра за професионално усавршавање и пружање услуга трећим лицима, Веће центра за унапређење квалитета.

Факултет има једног или више продекана и студента продекана.

Члан 9.

Средства за обављање делатности Факултета обезбеђују се: из средстава оснивача, од школарине, пружањем услуга трећим лицима, из осталих извора (поклон, донације, спонзорство и др.).

Факултет у правном промету са трећим лицима послује у своје име, а за рачун Универзитета када послује средствима које обезбеђује оснивач.

Факултет у правном промету са трећим лицима послује у своје име и за свој рачун када располаже сопстевним средствима.

Члан 10.

Факултет може мењати назив, седиште и вршити статусне промене по претходно прибављеној сагласности Владе, на начин и под условима прописаним законом и Статутом Универзитета.

**НАЗИВ И СЕДИШТЕ ФАКУЛТЕТА**

Члан 11.

Факултет послује под називом: *Универзитет у Нишу, Филозофски факултет у Нишу*.

У пословној кореспонденцији може се користити и назив на енглеском језику: *University of Niš, Faculty of Philosophy*.

Седиште Факултета је у Нишу, Улица Ћирила и Методија, број 2.

Факултет може у складу са законом и уз сагласност оснивача да обавља делатност изван свог седишта.

Члан 12.

Настава се на Факултету изводи на српском језику.

Настава се на Факултету може изводити и на неком од светских језика у складу са Законом о високом образовању.

Члан 13.

Дан Факултета је 9. новембар, чиме се обележава дан 9. новембар 1971. године, када је Филозофски факултет Универзитета у Нишу отпочео са радом, односно када је уписан у регистар научноистраживачких организација

Члан 14.

Факултет има свој амблем.

Амблем је кружног облика, са обележјем које се састоји од почетних слова назива Факултета.

Члан 15.

Факултет има печат и штамбиљ.

Печат Факултета округлог је облика и садржи текст: а) Република Србија; б) Универзитет у Нишу; в) Филозофски факултет; г) у дну печата исписује се седиште – Ниш; д) у средини печата је грб Републике Србије; ђ) пречник већег печата износи 32 мм, а мањег 25 мм.

Печатом са већим пречником потврђује се аутентичност јавних исправа које издаје Факултет.

Печат чува радник Секретаријата Факултета, кога решењем одреди декан Факултета.

Члан 16.

Поред печата за оверу јавних исправа, Факултет има и печате мањег пречника за оверу других службених аката, који морају бити истоветни по садржини, с тим што може да се до­да текст назива департмана или одређене службе у саставу Факултета.

Сваки примерак ових печата обележава се редним бројем, римском цифром, која се ставља из­међу грба и седишта Факултета.

Број примерака ових печата као и њихову намену одређује декан Факултета.

Члан 17.

Факултет има штамбиљ који је правоугаоног облика са текстом:

**Република Србија**

**Универзитет у Нишу**

**Филозофски факултет у Нишу**

**Број \_\_\_\_\_\_\_\_\_\_**

Н и ш

Члан 18.

Текст на амблему, печату и штамбиљу исписан је српским језиком, ћириличним писмом.

Факултет има матични број под којим се води код надлежног органа за статистику, у складу са законом којим се уређује класификација делатности.

**ЗАСТУПАЊЕ ФАКУЛТЕТА**

Члан 19.

Факултет представља и заступа декан Факултета.

Декан Факултета може, у оквиру својих овлашћења, дати продекану, секретару или другом лицу писмено пуномоћје за заступање Факултета.

Члан 20.

Декан потписује акта Факултета.

Декан може дати овлашћење продекану за финансије за располагање новчаним средствима.

Продекан, кога декан Факултета, сагласно ставу 2. овог члана, овласти за располагање новчаним средствима, обавезан је да свој оверени потпис достави организацији овлашћеној за платни промет.

Декан овлашћује једног продекана да заступа Факултет у његовом одсуству.

Члан 21.

Уколико злоупотребе службени положај, или прекораче овлашћења, лица овлашћена за заступање Факултета подлежу законској одговорности.

# 

# II ДЕЛАТНОСТ ФАКУЛТЕТА

Члан 22.

Факултет је образовно-научна установа која остварује своју делатност у следећим категоријама утврђеним класификацијом делатности:

* високо образовање, шифра 85.42,
* остало образовање, шифра 85.59,
* помоћне образовне делатности, шифра 85.60,
* истраживање и развој у друштвеним и хуманистичким наукама, шифра 72.20,
* услуге припреме за штампу, шифра 18.13,
* издавање књига, шифра 58.11,
* издавање часописа и периодичних издања, шифра 58.14,
* остала издавачка делатност, шифра 58.19,
* делатности библиотека и архива, шифра 91.01,
* истраживање тржишта и испитивање јавног мњења, шифра 73.20.

Члан 23.

Факултет своју делатност обавља у пољу друштвено-хуманистичких наука, у следећим образовно-научним областима:

* филозофија,
* историјске и археолошке науке,
* психолошке науке,
* педагошке науке,
* социолошке науке,
* политичке науке,
* културолошке науке и комуникологија,
* филолошке науке.

***Делатност високог образовања***

Члан 24.

Делатност високог образовања на Факултету остварује се кроз академске студије првог, другог и трећег степена, на основу одобрених и акредитованих студијских програма за стицање високог образовања, које на предлог Наставно-научног већа Факултета доноси Сенат Универзитета.

***Образовање током читавог живота***

Члан 25.

Делатност образовања остварује се на Факултету и на основу посебних програма за иновацију знања, стручно образовање, професионално усавршавање, и образовање током читавог живота.

Услови, начин и поступак реализације програма из става 1 овог члана детаљније су регулисани правилницима Факултета.

Програми из става 1 овог члана не сматрају се студијама, а полазници уписани на ове програме немају статус студента.

Полазницима Факултет издаје уверење о савладаном програму.

Систем вредновања обима савладаних програма учења током читавог живота може бити исказан ЕСПБ бодовима, који полазницима могу служити као основ за упис на друге образовне програме или у друге сврхе (за обнову дозволе и других лиценци за рад).

Делатност Факултета обухвата и извођење наставе на нематичним департманима и факултетима Универзитета, обављање стручних испита, сталних и повремених облика стручног усавршавања, провере знања из области за које је Факултет матичан, вршење стручне експертизе и друге стручне послове из оквира матичне делатности.

***Научноистраживачка делатност***

Члан 26.

Научноистраживачка делатност на Факултету реализује се кроз основна, примењена и развојна истраживања, и истраживања која доприносе развоју образовне делатности, у складу са програмом који, у складу са законом и општим актима Факултета, доноси Савет Факултета.

# III ОРГАНИЗАЦИЈА ФАКУЛТЕТА

Члан 27.

Факултет уређује унутрашњу организацију овим Статутом и општим актима Факултета, у складу са законом и Статутом Универзитета.

Факултет своју делатност остварује кроз следеће организационе јединице:

**а) за реализацију наставе и студијских програма**:

1. департмани,

2. катедре,

3. Центар за стране језике,

4. лекторати,

**б) за образовне и научноистраживачке програме**

5. Центар за образовање наставника и професионално усавршавање,

6. Центар за српски језик као страни и нематерњи језик,

7. Центар за професионално усавршавање и пружање услуга трећим

лицима,

8. центри за научноистраживачки рад,

9. лабораторије;

**в) за подршку образовној и научној делатности:**

10. Издавачки центар,

11. Центар за унапређење квалитета,

12. Канцеларија за међународну и међуинституционалну сарадњу,

13. Канцеларија за развој каријере и подршку студентима,

14. Библиотека,

15. Рачунaрски центар;

**г) за стручне послове:**

*Секретаријат Факултета*, организован кроз следеће службе:

1. Кабинет декана

2. Служба за наставу и студентска питања,

3. Служба за мастер и докторске студије,

4. Служба за опште и правне послове,

5. Финансијска служба,

6. Техничка служба.

Члан 28.

Организационе јединице из члана 27. овог Статута немају својство правног лица.

1. ***Департмани***

Члан 29.

Департман је организациона јединица преко које се остварују студије на основу једног или више студијских програма за које је Факултет акредитован.

Члан 30.

На Факултету су организовани следећи департмани:

1. Департман за филозофију,
2. Департман за историју,
3. Департман за психологију,
4. Департман за педагогију,
5. Департман за социологију,
6. Департман за социјалну политику и социјални рад,
7. Департман за комуникологију и новинарство,
8. Департман за српски језик,
9. Департман за српску и компаративну књижевност,
10. Департман за англистику,
11. Департман за руски језик и књижевност,
12. Департман за француски језик и књижевност и
13. Департман за немачки језик и књижевност.

Члан 31.

Департман разматра и решава питања остваривања студија за које је основан, што се ближе регулише овим Статутом.

Члан 32.

Департманом руководи управник кога из реда наставника департмана именује и разрешава декан Факултета на предлог Већа департмана.

Управник департмана бира се на време од три године.

Веће департмана именује секретара депaртмана на време од годину дана.

1. ***Катедре***

Члан 33.

Катедра је организациона јединица департмана у оквиру које се остварују студије на основу студијског програма за један или више сродних предмета у једној научној области.

Одлуку о сродним предметима по катедрама доноси Веће департмана.

Члан 34.

Катедра разматра и решава питања образовног и научног рада из предмета за које је основана, што се ближе регулише овим Статутом.

Члан 35.

Катедром руководи шеф кога из реда наставника катедре именује и разрешава декан Факултета на предлог Већа департмана.

Шеф катедре бира се на време од три године.

Члан 36.

На департманима Факултета организоване су следеће катедре:

На Департману за **СОЦИОЛОГИЈУ:**

1. Катедра за општу социологију,
2. Катедра за посебне социологије.

Катедре се могу оснивати и на другим департманима.

1. ***Центар за стране језике***

Члан 37.

Центар за стране језике је организациона јединица преко које се остварује настава страних језика на нематичним департманима.

Центром руководи управник кога из реда наставника Центра именује и разрешава декан Факултета на предлог Већа центра.

Управник Центра именује се на време од три године.

1. ***Лекторати***

Члан 38.

Лекторати су организационе јединице Факултета преко којих се остварује настава страних језика и неговање њихове културе и традиције.

На Факултету су организовани следећи лекторати:

* Лекторат за француски језик,
* Лекторат за немачки језик,
* Лекторат за грчки језик,
* Лекторат за бугарски језик,
* Лекторат за македонски језик,
* Лекторат за италијански језик,
* Лекторат за шпански језик,
* Лекторат за словеначки језик
* Лекторат за руски језик и књижевност
* Лекторат за енглески језик и књижевност
* Лекторат за кинески језик и књижевност и
* Лекторат за корејски језик и књижевност.

На Факултету се могу, по потреби, организовати и лекторати за друге стране језике за које не постоје матични департмани.

1. ***Центар за образовање наставника и професионално усавршавање***

Члан 39.

Центар за образовање наставника је организациона јединица преко које се остварују студијски програми за образовање наставника и програми за иновацију знања, стручно образовање, професионално усавршавање и образовање током читавог живота..

Центром руководи управник кога из реда наставника Центра именује и разрешава декан Факултета на предлог Већа центра.

Управник центра именује се на време од три године.

Веће центра именује секретара центра на време од годину дана.

1. ***Центар за српски језик као страни и нематерњи***

Члан 40.

Центар за српски језик као страни је организациона јединица преко које се остварује настава српског језика као страног на свим нивоима знања и провера знања српског језика код страних држављана.

Центром руководи управник кога из реда наставника Центра именује и разрешава декан Факултета на предлог Већа центра, на време од три године.

Веће центра именује секретара центра на време од годину дана.

***7. Центар за професионално усавршавање и пружање услуга трећим лицима***

**Члан 41**

Центар за професионално усавршавање је организациона јединица преко које се остварују програми за иновацију знања, стручно образовање, професионално усавршавање и образовање током читавог живота. Центар развија, дефинише и спроводи обуку, курсеве и модуле у области доживотног учења и издаје сертификате и уверења о завршеној обуци полазника из области превођења, лекторисања, курсева страних језика, курсева стандардног српског језика и других области.

Центром руководи управник кога из реда наставника Центра именује и разрешава декан Факултета на предлог Већа центра.

Управник центра именује се на време од три године.

Веће центра именује секретара центра на време од годину дана.

1. ***Центри за научноистраживачки рад***

Члан 42.

Организационе јединице Факултета за обављање научноистраживачке делатности су центри за научноистраживачки рад:

1. Центар за филозофска истраживања,
2. Центар за историјска истраживања,
3. Центар за психолошка истраживања,
4. Центар за педагошка истраживања,
5. Центар за социолошка истраживања,
6. Центар за медијска истраживања,
7. Центар за истраживање српског језика,
8. Центар за истраживање српске и компаративне књижевности,
9. Центар за истраживање енглеског језика и књижевности,
10. Центар за истраживање руског језика и књижевности,
11. Центар за истраживање француског језика и књижевности
12. Центар за истраживање немачког језика и књижевности и
13. Центар за истраживање наставе на нематичним департманима.

Истраживачки центри из става 1. овог члана обављају научноистраживачку делатност у складу са Законом о научноистраживачкој делатности и Статутом Факултета.

Члан 43.

Центром за научноистраживачки рад руководи управник кога из реда наставника именује и разрешава декан Факултета, на предлог Већа центра, на време од три године.

Члан 44.

Ближе одредбе о организацији и раду центра за научноистраживачки рад сагласно Закону о научноистраживачком раду, регулишу се посебним актом који на предлог већа центра за научноистраживачки рад доноси Наставно-научно веће Факултета.

1. ***Лабораторије***

Члан 45.

У саставу департмана могу се организовати лабораторије као наставне јединице за обављање експеримената и вежби предвиђених студијским програмом.

Одлуку о организовању лабораторија доноси Савет Факултета на предлог Наставно-научног већа Факултета.

Лабораторијом руководи шеф кога, из реда наставника, именује и разрешава декан Факултета, на време од три године, на предлог већа департмана.

На Факултету су организоване следеће лабораторије:

На Департману за **ПСИХОЛОГИЈУ**:

* *Лабораторија за експерименталну психологију*.

1. ***Издавачки центар***

Члан 46.

Издавачки центар је организациона јединица Факултета која реализује послове у домену издавачке делатности Факултета.

Издавачким центром руководи продекан Факултета ресорно задужен за научно-истраживачки рад, који обавља и дужност главног и одговорног уредника свих издања Факултета.

Издавачки центар има и оперативног уредника кога из реда запослених именује и разрешава декан Факултета.

Запослени из реда ненаставног особља Секретаријата Факултета распоређени су на радна места у Издавачком центру.

Члан 47.

У оквиру своје делатности, издавачки центар објављује: уџбенике, помоћне уџбенике, монографије, књиге научних огледа, студија и расправа, антологије, приручнике и хрестоматије, тематске зборнике и зборнике радова са научних скупова и конференција, научне и стручне часописе, те друге врсте публикација које су у функцији унапређивања наставе и науке.

Члан 48.

Издавачки центар је организован кроз више издавачких библиотека. Уреднике и чланове редакције сваке издавачке библиотеке појединачно именује и разрешава декан Факултета на предлог управника Издавачког центра.

Члан 49.

Ближе одредбе о организацији и раду Издавачког центра регулисане су Правилником о раду Издавачког центра, који доноси Наставно-научно веће Факултета.

11. Центар за унапређење квалитета

**Члан 50.**

Центар за унапређење квалитета је организациона јединица Факултета који у оквиру своје активности дефинише стратегију и политику праћења, обезбеђења, унапређења и развоја квалитета образовне и научноистраживачке делатности Факултета. Центар обавља организационе и административне послове везане за самовредновање, акредитацију и подизање квалитета студијских програма, наставе и услова рада Факултета.

Центром руководи управник кога из реда наставника Центра именује и разрешава декан Факултета на предлог Већа центра, на време од три године.

Административне и стручне послове за Центар обављају, стручни сарадник за унапређење квалитета и акредитацију (технички секретар центра) и запослени у Секретаријату Факултета.

12.Канцеларија за међународну и међуинституционалну сарадњу

**Члан 51.**

Канцеларија за међународну и међуинституционалну сарадњу је организациона јединица Филозофског факултета која обавља послове од значаја за сарадњу Филозофског факултета са другим институцијама у Србији и иностранству, као што су мобилност студената, наставног и ненаставног особља Факултета, пријава, реализација и администрација међународних пројеката који се реализују у сарадњи са другим институцијама или финансирају од стране других институција, послове око регулисања боравка и правног статуса страних држављана који бораве или радне на Факултету, информисање запослених и студената о програмима мобилности.

Управник Канцеларије за међународну и међуинституционалну сарадњу је продекан задужен за ресор међународне сарадње, који може управљати радом канцеларије директно или може именовати шефа канцеларије из редова запослених на факултету.

Ближе одредбе о организацији и раду Канцеларије за међународну и међуинституционалну сарадњу регулисане су Правилником о међународној и међуинституционалној сарадњи Филозофског факултета у Нишу.

Административне и стручне послове за Канцеларију обављају стручни сарадник за међународну и међуинституционалну сарадњу и запослени у Секретаријату Факултета.

13.Канцеларија за развој каријере и подршку студентима

**Члан 52.**

Канцеларија за развој каријере и подршку студентима је организациона јединица Факултета, основана са циљем да прати и подржава развој каријере студената Факултета, пружа подршку студентима из осетљивих група и студентима који се суочавају са различитим потешкоћама у току студирања.

Канцеларијом руководи ресорни продекан задужен за наставу и студентска питања кога из реда продекана именује и разрешава декан Факултета.

Административне и стручне послове за Канцеларију обављају стручни сарадник за развој каријере и подршку студентима и запослени у Секретаријату Факултета.

1. ***Библиотека Факултета***

Члан 53.

Библиотека је организациона јединица Факултета која обавља библиотечку делатност у складу са потребама наставног и научноистраживачког рада на Факултету.

Радом библиотеке руководи шеф кога именује декан Факултета, у складу са Законом о раду и Правилником о организацији и систематизацији послова на Филозофском факултету, који доноси декан Факултета.

Ближе одредбе о раду библиотеке регулишу се Правилником о раду библиотеке Факултета, који доноси Наставно-научно веће Факултета.

1. ***Рачунарски центар***

Члан 54.

Рачунарски центар Факултета је организациона јединица Факултета која обавља послове у области информационо-комуникационих технологија, у складу са потребама образовног и научноистраживачког рада на Факултету, и потребама других организационих јединица и стручних служби Факултета у обављању њихових послова који се ослањају на информационо-комуникацијске технологије.

Радом Рачунарског центра руководи шеф кога именује декан Факултета, у складу са Законом о раду и Правилником о организацији и систематизацији послова на Филозофском факултету, који доноси декан Факултета.

Ближе одредбе о раду Рачунарског центра регулишу се Правилником о раду Рачунарског центра Факултета, који доноси Наставно-научно веће Факултета.

1. ***Секретаријат Факултета***

Члан 55.

Секретаријат Факултета је организациона јединица Факултета која обавља управно-правне, финансијско-рачуноводствене, административне, техничке послове, послове на одржавању хигијене, као и друге сличне послове на Факултету.

Пословима Секретаријата Факултета руководи секретар Факултета, кога из реда запослених бира декан Факултета, у складу са Законом о раду и Правилником о организацији и систематизацији послова на Филозофском факултету, који доноси декан Факултета.

Члан 56.

У оквиру Секретаријата организоване су следеће стручне службе:

1. Кабинет декана

2. Служба за наставу и студентска питања,

3. Служба за мастер и докторске студије,

4. Служба за опште и правне послове,

5. Финансијска служба,

6. Техничка служба.

Члан 57.

Службе у саставу Секретаријата Факултета обављају: управно-извршне, материјално-финансисјке, административне и помоћно-техничке послове. Послови се групишу по службама.

Факултет може по потреби оснивати нове и укидати постојеће службе, уколико то захтева боља и економичнија организација рада Факултета.

Ближе одредбе о организацији и раду Секретаријата Факултета утврђују се општим актима Факултета.

Члан 58.

Радом службе руководи шеф, кога из реда запослених бира декан Факултета, у складу са Законом о раду и Правилником о организацији и систематизацији послова на Филозофском факултету, који доноси декан Факултета.

# IV ОРГАНИ ФАКУЛТЕТА

Члан 59.

Органе Факултета чине:

1. Орган управљања – Савет факултета,
2. Орган пословођења – декан факултета,
3. Стручни органи – већа Факултета,
4. Студентски парламент.

**САВЕТ ФАКУЛТЕТА**

Члан 60.

Савет Факултета је орган управљања на Факултету.

***Састав и начин избора чланова Савета***

Члан 61.

Број чланова Савета утврђује се Статутом Факултета, а не може бити мањи од 17, у складу са Законом о високом образовању.

Од укупног броја чланова Савета представници Факултета чине две трећине, заокружено на најближи непаран број, у складу са Законом. Представници студената и оснивача заступљени су једнаким бројем чланова до пуног броја утврђеног овим Статутом.

Савет Факултета чини 25 чланова:

1. Седамнаест представника Факултета, које бира Наставно-научно веће Факултета, и то: тринаест представника департмана, један представник Центра за стране језике и три представника из реда ненаставног особља;
2. Четири представника Студентског парламента Факултета;
3. Четири представника оснивача.

Мандат чланова Савета Факултета траје три године.

Мандат чланова Савета, представника студената траје годину дана.

Савет може пуноважно да заседа ако седници присуствује више од половине чланова Савета.

Декан и продекани Факултета присуствују седницама Савета без права одлучивања.

Члан 62.

Чланове Савета Факултета из реда наставника и сарадника бира Наставно-научно веће Факултета.

Чланове Савета Факултета из реда ненаставног особља бира ненаставно особље, на збору који сазива секретар факултета.

Чланове Савета Факултета из реда оснивача именује Влада Републике Србије.

Чланове Савета Факултета из реда студената бира Студентски парламент.

На конститутивној седници Савета Факултета врши се верификација мандата чланова Савета, и бирају се председник и заменик председника Савета, тајним гласањем.

Председник Савета Факултета бира се из реда представника Факултета.

Рад Савета прецизније се регулише Пословником о раду Савета Факултета.

***Надлежност Савета***

Члан 63.

Савет Факултета:

1. доноси Статут Факултета, на предлог Наставно-научног већа,
2. бира и разрешава декана,
3. усваја финансијски план, на предлог Наставно-научног већа, усваја извештај о пословању и годишњи обрачун Факултета, на предлог Наставно-научног већа,
4. усваја план коришћења средстава за инвестиције, на предлог Наставно-научног већа,
5. доноси годишњи програм рада Факултета;
6. даје сагласност на одлуке о управљању имовином Факултета,
7. даје сагласност на расподелу финансијских средстава,
8. доноси одлуку о образовању унутрашњих организационих јединица, на предлог Наставно-научног већа Факултета,
9. бира председника Савета, и заменика председника Савета,
10. доноси одлуку о висини школарине, на предлог стручног органа,
11. подноси оснивачу извештај о пословању најмање једанпут годишње,
12. врши избор екстерног ревизора финансијског пословања Факултета,
13. усваја Стратегију обезбеђења квалитета и Акциони план за њено спровођење,
14. обавља и друге послове у складу са законом, Статутом Универзитета и овим Статутом.

Савет Факултета доноси одлуке већином гласова укупног броја чланова, а о питањима из тачака 2 и 10 овог члана тајним гласањем.

Савет може формирати помоћна тела ради разматрања и припремања појединих питања из своје надлежности.

**ДЕКАН ФАКУЛТЕТА**

Члан 64.

Орган пословођења Факултета је декан.

Декан руководи радом Факултета.

Члан 65.

Избор декана обавља се без конкурса, на три године, из реда професора који су у радном односу на неодређено време, са пуним радним временом на Факултету.

Исто лице може бити изабрано за декана највише два пута.

Члан 66.

Кандидат за декана треба да испуњава следеће услове:

1. да је наставник у радном односу са пуним радним временом, изабран на неодређено време (редовни професор),
2. да има проверене организационе способности,
3. да се активно служи једним светским језиком,
4. да је у радном односу на Факултету најмање 5 година.

***Утврђивање предлога за избор декана***

Члан 67.

Кандидате за декана предлажу већа департмана већином гласова укупног броја чланова већа.

Наставно научно веће Факултета утврђује предлог кандидата за избор декана већином гласова укупног броја чланова већа у проширеном саставу, у складу са чланом 81. овог Статута.

Наставно научно веће Факултета предлаже Савету Факултета једног кандидата за декана.

Гласање је тајно и врши се заокруживањем редног броја испред имена кандидата.

Ако у првом кругу гласања ниједан од кандидата за декана не добије већину из претходног става, гласање се понавља на истој седници, с тим што се за свако наредно гласање са листе изоставља кандидат који је добио најмањи број гласова, све док се на листи не нађе један кандидат.

Ако се ни приликом гласања за једног кандидата не утврди предлог кандидата за избор декана, поступак предлагања се понавља.

***Избор декана на Савету Факултета***

Члан 68.

Декана Факултета бира и разрешава Савет Факултета.

Савет Факултета бира декана тајним гласањем већином гласова укупног броја чланова Савета.

***Ступање на дужност новоизабраног декана и продекана***

Члан 69.

Новоизабрани декан, са продеканима, ступа на дужност 1. октобра године у којој је изабран.

У случају преузимања дужности од вршиоца дужности декана, новоизабрани декан и продекани ступају на дужност одмах, а најкасније 15 дана након избора.

***Именовање вршиоца дужности декана***

Члан 70

Ако на седници Наставно научног већа није утврђен предлог за декана, односно ако на седници Савета декан није изабран, а мандат дотадашњег декана је истекао или истиче до окончања поступка за избор, Савет тајним гласањем именује вршиоца дужности декана из реда редовних професора, који су у радном односу на неодређено време са пуним радним временом на Факултету, на предлог једног члана Савета.

Савет именује вршиоца дужности декана у року од 10 дана од дана одржавања седнице Изборног већа на којој није утврђен предлог за декана, односно на истој седници Савета на којој није изабран декан.

Вршилац дужности декана има сва права и обавезе декана, осим што му се мандат окончава даном избора новог декана, а најкасније шест месеци од дана именовања за вршиоца дужности декана.

Ако у периоду од шест месеци није изабран нови декан, процедура избора вршиоца дужности декана се понавља.

Вршилац дужности декана има право да именује вршиоце дужности продекана.

Вршиоци дужности продекана имају сва права и обавезе продекана, с тим што им се мандат окончава даном избора новог декана.

Члан 71.

Декан може бити разрешен дужности и пре истека мандата:

* због спречености да у дужем периоду обавља функцију,
* ако не извршава послове предвиђене Законом и Статутом Факултета,
* или у другим случајевима предвиђеним Законом.

Предлог за разрешење декана утврђује Наставно научно веће, тајним гласањем, већином гласова од укупног броја чланова Већа.

***Надлежност декана Факултета***

Члан 72.

Декан Факултета:

* одговара за остваривање образовне и научне делатности,
* предлаже основе пословне политике,
* предлаже годишњи програм рада и план развоја,
* извршава одлуке Савета Факултета,
* предлаже унутрашњу организацију Факултета,
* подноси годишњи извештај о резултатима пословања,
* покреће иницијативу и предлаже решења о питањима од значаја за обављање делатности Факултета,
* обавља и друге послове утврђене законом и овим Статутом,
* организује и води пословање,
* заступа Факултет,
* стара се о законитости рада и одговара за законитост рада Факултета,
* обавља и друге послове утврђене законом, актом о оснивању и Статутом.

Члан 73.

Декан Факултета дужан је да обустави извршење општег акта Факултета за који сматра да је супротан закону или другом пропису и да о томе без одлагања обавести орган који је донео тај акт.

Ако орган који је донео општи акт не усклади тај акт са законом у року од 30 дана од дана кад је примио обавештење да је декан Факултета обуставио извршење тог акта, декан ће по истеку тог рока, у даљем року од 8 дана, покренути поступак за оцену његове законитости.

До доношења одлуке органа Факултета акт се не примењује.

***Продекани факултета***

Члан 74.

Факултет има једног или више продекана.

Продекане Факултета именује декан Факултета.

Именовање продекана декан обавља без конкурса, на три године, из реда професора и доцената који су у радном односу са пуним радним временом на Факултету.

Исто лице може бити именовано за продекана највише два пута.

Студента продекана бира Студентски парламент.

Члан 75.

Продекани организују и воде послове у одређеним областима рада (настава на основним, мастер, специјалистичким и докторским студијама, материјално-финансијско пословање, инвестиције и инвестиционо одржавање, научноистраживачки и стручни рад преко центара за научноистраживачки рад у саставу Факултета, у Рачунарском центру, у Издавачком центру, међууниверзитетска и међународна сарадња, унапређење и контрола квалитета и други послови), у складу са решењем о именовању и посебним овлашћењима датим од стране декана Факултета.

Продекан за научноистраживачки рад координира рад Рачунарског центра, Издавачког центра и Библиотеке Факултета.

Члан 76.

Продекан може бити разрешен дужности и пре истека периода на који је именован:

* због спречености да у дужем периоду обавља функцију,
* ако не извршава послове предвиђене Законом и Статутом Факултета,
* или у другим случајевима предвиђеним законом.

***Студент продекан факултета***

Члан 77.

Факултет има и студента продекана.

Студентски парламент Факултета бира и разрешава дужности студента продекана и представнике студената у органима управљања Факултета.

Мандат студента продекана траје годину дана.

**СТРУЧНИ ОРГАНИ ФАКУЛТЕТА**

Члан 78.

Стручни органи Факултета јесу: Наставно-научно веће Факултета, Изборно веће Факултета, Веће за докторске студије, Веће департмана, Веће катедре, Веће центра за стране језике, Веће центра за научноистраживачки рад, Веће центра за образовање наставника и професионално усавршавање.

При расправљању и одлучивању о питањима која се односе на обезбеђивање квалитета студијских програма и наставе, реформу студијских програма, анализу ефикасности студирања, утврђивање броја ЕСПБ бодова и друга питања која се тичу положаја студената, у стручним органима и њиховим телима учествују представници студената, и то тако да чине до 20% стручних органа, односно 20% у њиховим телима, у складу са Законом.

Студентске представнике у стручним органима и њиховим телима бира студентски парламент у складу са Законом.

Стручни органи Факултета у свом раду придржавају се кодекса професионалне етике Универзитета у Нишу.

***Изборно веће Факултета***

Члан 79.

Веће Факултета чине сви наставници који су у радном односу на Факултету.

Председник Већа је декан Факултета по функцији.

Члан 80.

Изборно веће Факултета обавља следеће послове:

1. утврђује предлог за избор кандидата у одговарајуће звање наставника,
2. утврђује предлог комисије за писање извештаја о пријављеним кандидатима по конкурсу за избор наставника,
3. бира у звање сараднике: сараднике у настави, асистенте, лекторе и више лекторе,
4. бира комисију за писање извештаја о пријављеним кандидатима по конкурсу за избор сарадника,
5. обавља и друге послове утврђене Законом и Статутом.

Када Веће предлаже и бира кандидате за избор у звања наставника и сарадника гласају чланови у истом и вишем звању од онога за које се кандидат бира.

Веће доноси одлуке већином гласова укупног броја чланова Већа.

Да би Веће почело са радом потребно је да на седници буде присутно две трећине укупног броја чланова Већа.

***Наставно-научно веће Факултета***

Члан 81.

Наставно-научно веће Факултета чине представници свих департмана Факултета, Центра за стране језике, Центра за српски језик као страни и нематерњи и Центра за образовање наставника и професионално усавршавање, и то по пет представника које бирају већа департмана, односно Веће Центра за стране језике и по један представник кога бирају Веће Центра за српски језик као страни и нематерњи и Веће Центра за образовање наставника и професионално усавршавање. Број представника Департмана у Наставно- научном већу може бити мањи од пет ако на датом департману има мање од пет наставника.

Чланове Наставно-научног већа Факултета, по броју и структури из става 1. овог члана, бирају већа департмана, Веће Центра за стране језике, Веће Центра за српски језик као страни и нематерњи и Веће Центра за образовање наставника и професионално усавршавање у саставу Факултета.

Наставно-научно веће Факултета у проширеном саставу чине сви наставници Факултета у у радном односу са пуним радним временом на Факултету.

Декан и продекани су чланови Наставно-научног већа Факултета по функцији.

Чланови Наставно научног већа су и представници студената, које бира Студентски парламент. Представници студената чине 20% од броја чланова Наставно научног већа.

Члан 82.

Председник Наставно-научног већа Факултета је декан, а у његовом одсуству седницама већа председава продекан кога одреди декан Факултета.

Чланови Наставно-научног већа бирају се на време од три године.

Члан 83.

Наставно-научно веће Факултета:

1. утврђује предлог висине школарине,
2. утврђује предлог студијских програма основних, мастер, специјалистичких и докторских студија департмана у саставу Факултета,
3. утврђује предлог броја студената за упис у прву годину основних, мастер, специјалистичких и докторских студија, чије се образовање финансира из буџета и самофинансирајућих,
4. доноси наставни план и програм других облика стручног образовања и усавршавања,
5. доноси програм научних истраживања Факултета,
6. одлучује о организовању специјалистичких и докторских студија и облицима стручног образовања и усавршавања на страном језику,
7. одобрава теме магистарских теза и утврђује предлог за одобравање докторских дисертација,
8. доноси одлуке о оснивању или укидању катедара на департманима,
9. доноси правилнике о раду организационих јединица,
10. бира представнике Факултета за Савет Факултета, Савет Универзитета и Сенат Универзитета, те за Научно-стручно веће за друштвено-хуманистичке науке Универзитета,
11. утврђује мере за подстицање развоја изразито успешних и даровитих студената,
12. најмање једном годишње разматра извештај о остваривању програма научних истраживања који доноси Факултет,
13. разматра и припрема предлоге о питањима о којима одлучује Савет Факултета,
14. доноси одлуку о позивању истакнутих стручних и научних радника, утврђује предлог за стицање научног звања, на предлог већа центра за научно-истраживачки рад,
15. утврђује предлог кандидата за ректора универзитета, тајним гласањем већином од укупног броја чланова; покреће поступак за разрешење декана факултета и ректора универзитета,
16. делегира наставнике и сараднике Факултета за стручна удружења и чланове органа Универзитета,
17. сагласно важећим прописима и предлогу већа департмана, доноси одлуку о одобравању плаћеног и неплаћеног одсуства наставницима и сарадницима,
18. на предлог већа департмана именује рецензенте за писање рецензија рукописа и усваја рецензије рукописа,
19. на предлог већа департмана даје предлог о продужењу радног односа наставника који је навршио 65 година живота,
20. обавља и друге послове утврђене Статутом Факултета.

Наставно-научно веће Факултета о питањима из своје надлежности одлучује већином гласова укупног броја чланова, и то, када ради у проширеном саставу већином од укупног броја чланова ширег састава, а када ради у ужем саставу, већином од укупног броја чланова у ужем саставу.

Наставно-научно веће Факултета у проширеном саставу чине сви наставници Факултета у у радном односу са пуним радним временом на Факултету.

Наставно-научно веће Факултета у проширеном саставу:

1. утврђује предлог Статута Факултета,
2. утврђује предлог финансијског плана Факултета,
3. утврђује предлог извештаја о пословању и Годишњег обрачуна Факултета,
4. утврђује предлог плана коришћења средстава за инвестиције,
5. утврђује предлог Годишњег извештаја о раду Факултета и Годишњи план рада Факултета.
6. утврђује предлог кандидата за избор декана Факултета,

***Веће докторских студија***

Члан 84.

Веће докторских студија чине наставници који учествују у реализацији студијских програма докторских академских студија на Факултету, и то по један или два представника Већа департмана који учествују у реализацији студијских програма.

Чланови Већа докторских студија бирају се на време од три године.

Члан 85.

Радом Већа руководи председник Већа кога на конститутивној седници бира Веће докторских студија, на време од 3 године.

Председник Већа докторских студија, председава седницима Већа, а у његовом одсуству седницама председава заменик кога председник одреди.

Веће докторских студија Факултета о питањима из своје надлежности одлучује већином гласова укупног броја чланова.

Члан 86.

Веће докторских студија Факултета обавља следеће послове:

1. утврђује предлог студијских програма докторских студија на предлог Већа департмана и прослеђује га Наставно-научном већу;
2. утврђује план извођења наставе, пре почетка наставе, у датој школској години,
3. стара се о припреми и реализацији студијског програма, о плану извођења наставе, као и о спровођењу поступака за проверу и обезбеђење квалитета студијског програма докторских студија и анализира Извештаје о евалуацији Студијских програма докторских академских студија;
4. врши проверу компетентности наставника и ментора који учествују у реализацији студијског програма докторских студија;
5. стара се и о спровођењу поступака за пријаву и одбрану докторских дисертација;
6. на предлог Већа департмана доноси одлуку о преласку студената са једног на други студијски програм докторских академских студија, о еквиваленцији, о признавању испуњених обавеза и положених испита као и о стеченом укупном броју ЕСПБ бодова кандидата;
7. на предлог Већа департмана утврђује еквиваленцију, односно, признавање дела студијског програма магистарских или специјалистичких академских студија, и доноси одлуку о преношењу ЕСПБ бодова, на основу чега студенту може одобрити упис у прву или другу годину докторских студија, у зависности од укупног броја ЕСПБ бодова кандидата;
8. на предлог Већа департмана доноси одлуку о признавању испита магистру наука, утврђује обавезе које кандидат треба да испуни након уписа, и доноси одлуку о упису кандидата у одговарајућу годину докторских студија, у зависности од броја ЕСПБ бодова остварених на основу еквиваленције;
9. обавља и друге послове утврђене Статутом Факултета и Правилником о докторским студијама.

***Веће департмана***

Члан 87.

Веће департмана чине сви наставници који су у радном односу на Факултету, а распоређени су на департману.

Веће департмана обавља следеће послове:

1. припрема предлог студијских програма основних, мастер, специјалистичких и докторских студија за Наставно-научно веће Факулета,
2. утврђује предлог наставног плана и програма сталног стручног образовања и усавршавања,
3. утврђује предлог програма научних истраживања,
4. предлаже мере за подстицање развоја изразито успешних и даровитих студената,
5. најмање једном годишње разматра извештај о остваривању програма научних истраживања департмана,
6. предлаже упућивање позива истакнутим стручним и научним радницима,
7. предлаже штампање уџбеника и других публикација,
8. бира представнике Већа департмана за Наставно научно веће у ужем саставу, предлаже наставнике и сараднике Факултета за стручна удружења и чланове стручних органа и тела Универзитета,
9. разматра успех студената департмана,
10. даје мишљење о одобравању плаћеног и неплаћеног одсуства наставницима и сарадницима,
11. даје предлоге за именовање комисија за избор наставника и сарадника,
12. даје сагласност на извештај комисије о избору наставника и сарадника,
13. даје предлог оцена из члана 108. Статута,
14. обавља и друге послове у складу са Законом и Статутом.

О питањима из своје надлежности Веће департмана одлучује већином гласова од присутних. Услов за рад и доношење одлука на седници је присуство више од половине од укупног броја чланова.

Седницама Већа департмана председава управник департмана, а у његовом одсуству наставник кога он одреди.

Одлуке, предлоге, мишљења и закључке потписује управник, које се након тога достављају Наставно-научном већу Факултета, односно надлежним органима и службама Факултета.

Записник о раду Већа департмана води секретар департмана.

***Веће катедре***

Члан 88.

Веће катедре чине сви наставници који изводе наставу из једног или више сродних наставних предмета за које је катедра основана.

Веће катедре обавља следеће послове:

1. предлаже наставни програм наставних предмета катедре;
2. даје мишљење о програму научних истраживања и о научним радовима у којима учествују наставници и сарадници катедре;
3. предлаже рецензенте и даје мишљење о написаним рецензијама за предмете на катедри;
4. предлаже истакнутог научног, стручног и културног радника за остваривање дела наставе из предмета за које је основана;
5. предлаже наставнике и сараднике за стручно усавршавање у земљи и иностран-ству из предмета за које је основана;
6. разматра успех студената из предмета за које је катедра основана;
7. подноси извештај већу департмана о свом раду;
8. даје предлог за одређивање ужих научних области;
9. обавља и друге послове утврђене Статутом и општим актом Факултета.

О питањима из своје надлежности веће катедре одлучује већином гласова од присутних, с тим што седници мора да присуствује више од половине од укупног броја чланова.

Одлуке, предлоге, мишљења и закључке потписује шеф катедре.

Записник о раду катедре води сарадник кога одреди шеф катедре из реда сарадника на време од годину дана.

***Веће Центра за стране језике***

Члан 89.

Веће Центра за стране језике чине сви наставници који су у радном односу на Факултету, а распоређени су у Центру за стране језике.

Веће Центра за стране језике обавља следеће послове:

1. утврђује предлог програма страног језика на нематичним департманима,
2. утврђује предлог плана и програма сталног стручног образовања и усавршавања,
3. предлаже упућивање позива истакнутим стручним и научним радницима,
4. предлаже штампање уџбеника и других публикација,
5. предлаже наставнике и сараднике Факултета за стручна удружења и чланове стручних тела Универзитета,
6. разматра успех студената,
7. даје мишљење о одобравању плаћеног и неплаћеног одсуства наставницима и сарадницима,
8. обавља и друге послове утврђене овим Статутом,
9. даје предлоге за избор наставника у сва звања и
10. даје предлоге за именовање комисија за избор у наставничка звања.

О питањима из своје надлежности Веће Центра за стране језике одлучује већином гласова од укупног броја чланова.

Седницама Већа Центра за стране језике председава управник Центра, а у његовом одсуству наставник кога он одреди.

Одлуке, предлоге, мишљења и закључке потписује управник, које се након тога достављају Наставно-научном већу Факултета, односно надлежним органима и службама Факултета.

Записник о раду Већа води секретар Центра, кога именује управник Центра из реда сарадника на време од годину дана.

***Веће центра за научноистраживачки рад***

Члан 90.

Веће центра за научноистраживачки рад чине сви наставници департмана.

Веће центра за научноистраживачки рад:

1. доноси програм рада центра за научноистраживачки рад департмана у саставу Факултета у складу са делатношћу за коју је основан,
2. предлаже научне пројекте,
3. доноси годишњи план рада центра за научноистраживачки рад и стара се о његовој реализацији,
4. бира руководиоце пројеката и потпројеката,
5. одлучује о ангажовању наставника и истраживача у научном звању и ис¬траживача за рад на остваривању програма – плана научноистраживачке делатности центра за научноистраживачки рад,
6. подноси Наставно-научном већу Факултета извештај о реализацији научноистраживачке делатности центра за научно-истраживачки рад,
7. припрема уговоре о пружању услуга физичким и правним лицима које потом, на предлог управника центра за научно-истраживачки рад, потписује декан Факултета,
8. обавља и друге послове предвиђене овим статутом.

Веће центра за научноистраживачки рад доноси одлуке већином гласова присутних чланова, с тим што седници мора да присуствује више од половине укупног броја чланова. Седницама центра за научноистраживачки рад председава управник центра за научно-истраживачки рад.

Одлуке, предлоге и закључке Већа центра за научноистраживачки рад потписује управник центра.

Записник о раду центра води сарадник или истраживач кога одреди управник центра за научноистраживачки рад.

Члан 91.

Приход који оствари центар за научноистраживачки рад део је укупног дохотка Факултета и исказује се посебно у оквиру књиговодствене евиденције о материјално-финансијском пословању Факултета.

Средства за накнаде – зараде сарадницима центара распоређују се по основама и мерилима у складу са Правилником о расподели зарада центара за научноистраживачки рад, по одбитку материјалних трошкова и обавеза према Факултету.

Правилник из става 2 овог члана доноси Веће центра за научноистраживачки рад.

Факултет врши надзор над остваривањем финансијског плана центра за научноистраживачки рад.

***Веће Центра за образовање наставника и професионално усавршавање***

Члан 90.

Већа Центара за образовање наставника и професионално усавршавање чине наставници који су у радном односу на Факултету и учествују у реализацији програма за образовање наставника, иновацију знања, стручно образовање, стручно усавршавање и образовање током читавог живота.

Радом Већа руководи управник Центра, а у његовом одсуству наставник кога он одреди.

Веће Центра одлучује о свим питањима која се тичу припреме, организације и реализације програма из става 1 овог члана.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

Одлуке, предлоге, мишљења и закључке потписује управник, после чега се достављају Наставно-научном већу Факултета, односно надлежним органима и службама Факултета.

Записник о раду Већа води секретар Центра.

***Веће Центра за српски као страни и нематерњи језик***

Члан 92.

Веће Центра за српски као страни и нематерњи језик чине наставници који су у радном односу на Факултету и учествују у реализацији програма за едукацију у области српског као страног и нематерњег језика.

Радом Већа руководи управник Центра, а у његовом одсуству наставник кога он одреди.

Веће Центра одлучује о свим питањима која се тичу припреме, организације и реализације програма из става 1. овог члана.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

Одлуке потписује управник Центра, и доставља Наставно-научном већу Факултета и надлежним органима Факултета.

***Веће Центра за професионално усавршавање и пружање услуга трећим лицима***

Члан. 93.

Већа Центара за професионално усавршавање и пружање услуга трећим лицима чине наставници који су у радном односу на Факултету и учествују у реализацији програма за едукацију, образовање, стручно усавршавање, и образовање током читавог живота.

Радом Већа руководи управник Центра, а у његовом одсуству наставник кога он одреди.

Веће Центра одлучује о свим питањима која се тичу припреме, организације и реализације програма из става 1 овог члана.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

Одлуке, предлоге, мишљења и закључке потписује управник, после чега се достављају Наставно-научном већу Факултета, односно надлежним органима и службама Факултета.

Записник о раду Већа води секретар Центра.

**СТУДЕНТСКИ ПАРЛАМЕНТ**

Члан 94.

Студентски парламент Факултета је орган Факултета чији је циљ активно укључивање студената у рад Факултета, и преко кога студенти остварују своја права и штите своје интересе на Факултету.

Рад Студентског парламента је јаван.

Члан 95.

Право да бирају и да буду бирани за члана студентског парламента имају сви студенти Факултета, уписани на студије у школској години у којој се парламент бира.

Студенти Факултета бирају чланове Студентског парламента и то по једног члана са сваке године, на свим департманима који уписују најмање 45 студената на прву годину основних студија. На департманима који уписују мање од 45 студената на прву годину основних студија, бирају се два члана. Један члан са прве и друге године студија, и један члан са треће и четврте године студија тог департмана.

Одлуку о укупном броју чланова Студентског парламента Факултета доноси декан Факултета најкасније до 1. марта, на основу податка о броју уписаних студената.

Избор чланова Студентског парламента Факултета одржава се у априлу, најкасније до 30. у месецу.

Студентски парламент Факултета конституише се најкасније до 1. октобра, када и почиње мандат новог Студентског парламента.

Члан 96.

Избор чланова студентског парламента Факултета врши се непосредно, тајним гласањем.

Сваки департман чини једну изборну јединицу за избор чланова Студентског парламента.

Бирачки списак саставља стручна служба Факултета и доставља га Изборној комисији Студентског парламента и декану Факултета.

Изабрани су кандидати који на гласању добију највише гласова.

Мандат чланова Студентског парламента Факултета траје годину дана.

Члану Студентског парламента Факултета коме је престао статус студента престаје мандат даном престанка статуса, а допунски избори се спроводе у року од наредних 15 дана.

Начин и поступак предлагања и избора кандидата уређује се Правилником о изборима Студентског парламента Факултета, који је у складу са Статутом Факултета.

Члан 97.

Студентски парламент Факултета обавља следеће послове:

1. бира и разрешава председника и потпредседника Студентског парламента,
2. бира студента продекана,
3. доноси општа акта о своме раду;
4. оснива радна тела која се баве појединим пословима из надлежности Студентског парламента Факултета,
5. бира и разрешава представнике студената у органима и телима Факултета и Универзитета,
6. доноси годишњи план и програм активности Студентског парламента Факултета,
7. разматра питања у вези са обезбеђењем и оценом квалитета наставе, реформом студијских програма, анализом ефикасности студирања, утврђивањем броја ЕСПБ бодова, унапређењем мобилности студената, подстицањем научноистраживачког рада студената, заштитом права студената и унапређењем студентског стандарда,
8. организује и спроводи програме ваннаставних активности студената,
9. учествује у поступку самовредновања Факултета, у складу са Статутом Факултета,
10. остварује студентску међууниверзитетску и међународну сарадњу,
11. бира и разрешава представнике студената у органима и телима других установа и удружења у којима су заступљени представници студената Универзитета, у складу с општим актом установе, удружења, односно Универзитета,
12. усваја финансијски план и извештај о финансијском пословању Студентског парламента Факултета,
13. усваја годишњи извештај о раду који подноси председник Студентског парламента Факултета,
14. бира и разрешава чланове Комисије за студентски стандард из реда студената – станара студентских домова, која прати квалитет услуга установа студентског стандарда и предлаже мере за њихово унапређење,
15. обавља и друге послове, у складу са законом, овим Статутом и општим актима Факултета.

# V ОСОБЉЕ ФАКУЛТЕТА

Члан 98.

Особље Факултета чини наставно и ненаставно особље.

Наставно особље чине наставници и сарадници.

Ненаставно особље на Факултету чине лица која обављају стручне, административне, библиотечке, техничке и друге послове у саставу организационих јединица и секретаријата Факултета.

Услови за радна места и заснивање радног односа ненаставног особља, као и опис послова ненаставног особља утврђени су законом, Правилником о организацији и систематизацији радних места на Филозофском факултету, Правилником о раду и општим актима Факултета.

**НАСТАВНИЦИ И САРАДНИЦИ**

***Уже научне области***

Члан 99.

На Филозофском факултету звања наставника и сарадника могу се стећи за следеће **уже научне области**:

* + Филозофија,
  + Историја,
  + Психологија,
  + Педагогија,
  + Социологија,
  + Комуникологија, језик и студије медија
  + Социјална политика
  + Социјални рад
  + Српски језик,
  + Српска и компаративна књижевност,
  + Англистичка лингвистика,
  + Англо-америчка књижевност и култура,
  + Русистичка лингвистика,
  + Руска књижевност и култура,
  + Француски језик,
  + Француска књижевност и култура
  + Немачки језик,
  + Немачка књижевност и култура,
  + Англистика,
  + Романистика,
  + Русистика,
  + Германистика,
  + Класични језици и Неохеленистика,
  + Италијанистика
  + Хиспанистика.

**ЗВАЊА НАСТАВНИКА**

Члан 100.

Звања наставника Факултета јесу: **редовни професор, ванредни професор,** **доцент** и **наставник страног језика**.

***Услови за избор у звање наставника***

Члан 101.

Услови и критеријуми за избор у звања наставника утврђени су Законом о високом образовању, Препорукама о ближим условима за избор у звања наставника Националног савета за високо образовање, Правилником о поступку стицања звања и заснивања радног односа Универзитета у Нишу, Ближим критеријумима за избор у звања наставника и изменама и допунама ближих критеријума Универзитета у Нишу, и Правилником о избору наставника и сарадника Факултета.

У звање наставника може бити изабрано лице које има одговарајући стручни, академски, односно научни назив и способност за наставни рад.

У звање **доцента** може бити изабрано лице које има научни степен доктора наука и научне, односно стручне радове објављене у научним часописима или зборницима, са рецензијама.

У звање **ванредног професора** може бити изабрано лице које поред услова из става 2 овог члана има и више научних радова од значаја за развој науке у ужој научној области објављених у међународним или водећим домаћим часописима, са рецензијама, оригинално стручно остварење (пројекат, студију, патент, оригинални метод, нову сорту и сл.), односно руковођење или учешће у научним пројектима, објављен уџбеник, монографију, практикум или збирку задатака за ужу научну област за коју се бира и више радова саопштених на међународним или домаћим научним скуповима.

У звање **редовног професора** може бити изабрано лице које поред услова из става 3 овог члана има и већи број научних радова који утичу на развој научне мисли у ужој области, објављених у међународним или водећим домаћим часописима, са рецензијама, већи број научних радова и саопштења изнетих на међународним или домаћим научним скуповима, објављен уџбеник, монографију или оригинално стручно остварење, остварене резултате у развоју научнонаставног подмлатка на факултету, учешће у завршним радовима на специјалистичким и мастер академским студијама.

У звање **наставник страног језика** на нематичним департманима може бити изабрано лице које има стечено високо образовање првог степена, објављене стручне радове у одговарајућој области и способност за наставни рад.

Члан 102.

Лице које је правноснажном пресудом осуђено за кривично дело против полне слободе, фалсификовања јавне исправе коју издаје високошколска установа или примања мита у обављању послова на Факултету не може стећи звање наставника, односно сарадника.

Ако лице из става 2 овог члана има стечено звање, Факултет доноси одлуку о забрани обављања послова наставника, односно сарадника.

Лицу из става 5 овог члана престаје радни однос у складу са законом.

***Поступак избора у звање наставника***

Члан 103.

У складу са Законом и Статутом Универзитета, а полазећи од планиране политике запошљавања и ангажoвања наставника Факултета и предлога органа Факултета, декан Факултета објављује конкурс за избор у звање наставника за неку од ужих научних области утврђених Статутом и општим актима Факултета.

За избор наставника који су у радном односу на Факултету, конкурс се расписује најкасније шест месеци пре истека уговора о раду склопљеног након избора наставника у звање.

Члан 104.

Конкурс, са роком за пријављивање кандидата од 15 дана, објављује се у дневном листу или „Службеном гласнику Републике Србије“, а информација о конкурсу објављује се и на интернет страници Универзитета.

Декан Факултета обавештава Универзитет о објављеном конкурсу за избор наставника и доставља копију објављеног конкурса, најкасније пет дана по објављивању конкурса.

Одговарајуће Научно-стручно веће Универзитета, на предлог Изборног већа Факултета, именује комисију и председника комисије за писање извештаја о пријављеним кандидатима на конкурс и о томе обавештава декана Факултета, најкасније у року од 15 дана од дана пријема обавештења декана о објављеном конкурсу.

Члан 105.

Комисија се састоји од најмање три наставника из научне области за коју се наставник бира, у истом или вишем звању од оног за које се наставник бира.

Најмање један члан комисије мора бити у радном односу на другој високошколској установи.

Члан 106.

Уз пријаву на конкурс за избор у звање наставника кандидат обавезно подноси: биографију, доказе о испуњености услова конкурса, списак референтих публикација, као и прилоге који омогућују увид у научни рад и стручне квалификације кандидата за дату област (магистарска теза, докторска дисертација, научни радови, објављене књиге и уџбеници).

Кандидат подноси документацију за конкурс у складу са формом прописаном Правилником о избору наставника и сарадника Факултета.

Члан 107.

Декан Факултета, у року од пет дана од именовања комисије, доставља председнику Комисије за писање извештаја пријаве учесника конкурса са приложеном документацијом.

Комисија је дужна да сачини извештај о пријављеним кандидатима, са предлогом за избор одређеног кандидата у одговарајуће звање, у складу са условима утврђеним законом и у складу са садржином и формом утврђеним Правилником о поступку стицања звања и заснивања радног односа наставника Универзитета у Нишу, и Правилником о избору наставника и сарадника Факултета.

` Комисија доставља извештај Факултету у року од 30 дана од дана када је председник Комисије примио од декана Факултета пријаве кандидата.

Ако Комисија не сачини извештај у року из претходног става, декан Факултета о томе обавештава одговарајуће Научно-стручно веће Универзитета, које на предлог Изборног већа Факултета именује нову комисију.

Комисија је дужна да сачини извештај и у случају када се ниједан од пријављених учесника не предлаже за избор у одговарајуће звање.

Члан 108.

Декан Факултета, у року од пет дана од пријема извештаја Комисије, ставља извештај на увид јавности у трајању од 30 дана.

Ако се на извештај који је на увиду јавности благовремено ставе примедбе, те примедбе, декан Факултета доставља председнику Комисије за писање извештаја, са захтевом да се комисија о њима изјасни у року од 15 дана од дана пријема у писаној форми.

Члан 109.

Декан Факултета, у року од 15 дана од истека рока за пријављивање кандидата на конкурс, подноси захтев Студентском парламенту Факултета да у року од 15 дана достави мишљење о педагошком раду кандидата. Ако студентски парламент не достави мишљење о педагошком раду кандидата, сматраће се да нема примедбе.

Изборно веће Факултета упознаје се са мишљењем студената приликом давања оцене о педагошком раду кандидата.

Члан 110.

Изборно веће Факултета, након увида јавности у извештај комисије, утврђује предлог за избор кандидата у одговарајуће звање, већином од укупног броја наставника који су у истом или вишем звању од звања у које се кандидат предлаже.

Изборно веће Факултета приликом утврђивања предлога за избор наставника разматра извештај комисије и у случају када се ниједан од пријављених кандидата не предлаже за избор у звање.

Уколико је у периоду када је извештај био доступан јавности поднет приговор, поред извештаја комисије Изборно веће разматра и поднети приговор и одговор комисије на приговор.

Члан 111.

Декан Факултета обезбеђује да Изборно веће Факултета дâ и следеће оцене:

1. оцену резултата научноистраживачког рада кандидата,
2. оцену ангажовања кандидата у развоју наставе и развоју других делатности Факултета,
3. оцену резултата педагошког рада кандидата, и
4. оцену резултата које је кандидат постигао у обезбеђивању научно-наставног, подмлатка.

Поступак утврђивања оцена ближе је регулисан Правилником о избору наставника и сарадника Филозофског факултета.

Члан 112.

Факултет, у року од 10 дана од дана одржавања седнице Изборног већа, доставља одговарајућем Научно-стручном већу Универзитета:

1. Предлог одлуке Изборног већа Факултета о избору кандидата у звање наставника, укључујући и случај када се ниједан од пријављених кандидата не предлаже за избор;
2. Извештај комисије о пријављеним кандидатима на конкурс за избор наставника, а ако је у току увида јавности било примедаба, достављају се и примедбе, и одговор комисије на примедбе;
3. Оцене из члана 108. овог Статута.

Члан 113.

Одговарајуће Научно-стручно веће Универзитета доноси одлуку о избору у звање наставника у сва звања осим звања редовног професора, и ту одлуку доставља Факултету и учесницима конкурса.

Одлуку о избору у звање редновног професора доноси Сенат Универзитета, у складу са Законом и Статутом Универзитета, и уз мишљење одговарајућег Научно-стручног већа Универзитета.

Члан 114.

Учесници конкурса имају право приговора Сенату Универзитета у року од 15 дана од дана достављања одлуке о избору.

Сенат одлучује по приговору и доноси одлуку која је коначна.

***Заснивање радног односа наставника***

Члан 112.

Наставник, осим редовног професора, стиче звање и заснива радни однос на одређено време у трајању од 5 година.

Наставник стиче звање редовног професора и заснива радни однос на неодређено време.

Члан 115.

Са лицем изабраним у звање наставника уговор о раду закључује декан Факултета, пошто одлука одговарајућег стручног тела Универзитета о избору постане коначна.

Наставнику који је у радном односу на Факултету и који је учествовао на конкурсу за избор у одређено звање, а не буде изабран, престаје радни однос истеком периода на који је изабран и Уговора о раду, ако на Факултету нема могућности да се распореди на друго одговарајуће радно место.

Неизбором, односно престанком радног односа у складу са законом, осим на начин из члана 145. Статута Универзитета и из члана 175. тачке 2 и 6 Закона о раду („Службени гласник РС“, бр. 24/05, 61/05), наставник губи звање које је имао до момента неизбора, односно престанка радног односа.

***Ангажовани наставник***

Члан 116.

Факултет без расписивања конкурса може да хонорарно ангажује наставника запосленог на другој самосталној високошколској установи са територије Републике Србије или из иностранства, за извођење наставе у току једног семестра или у току једне школске године, до једне трећине радног времена, у складу са законом.

Наставно-научно веће Факултета, на предлог Већа департмана, пре почетка школске године доноси одлуку о ангажовању наставника из става 1. овог члана, којом се утврђује обим, начин и време његовог ангажовања у извођењу наставе, као и висина накнаде за извођење наставе, превоз и смештај.

Права и обавезе ангажованог наставника уређују се Уговором о ангажовању за извођење наставе.

Правилником о ангажовању (допунском раду) наставника Филозофског факултета ближе су утврђени услови и начин ангажовања наставника на Факултету.

***Гостујући професор***

Члан 117.

Факултет без расписивања конкурса може да ангажује наставника из друге самосталне високошколске установе ван територије Републике Србије, у звању гостујућег професора. Гостујући професор може да изводи наставу на свим нивоима студија.

Наставно-научно веће Факултета, на предлог Већа департмана, доноси одлуку о ангажовању гостујућег професора, којом се утврђује обим, начин и време његовог ангажовања у извођењу наставе.

Права и обавезе гостујућег професора уређују се уговором о ангажовању за извођење наставе, и Правилником о раду Факултета, у складу са Правилником Универзитета у Нишу о условима и начину ангажовања гостујућих професора.

***Професор емеритус***

Члан 118.

Универзитет може, на предлог Факултета, доделити звање професора емеритуса редовном професору у пензији, који се посебно истакао научним, односно уметничким радом, стекао међународну репутацију и постигао резултате у обезбеђивању наставно-научног, односно наставно-уметничког подмлатка у области за коју је изабран.

Професор емеритус може учествовати у извођењу свих облика наставе на академским студијама трећег степена, бити ментор и члан комисија у поступку израде и одбране дисертација на тим студијама, бити члан комисије за припремање предлога за избор наставника универзитета и учествовати у научноистраживачком раду.

Поступак и услови доделе звања и права лица из става 1 овог члана ближе су уређени Статутом, Правилником о поступку и условима доделе звања и правима професора емеритуса, и Ближим критеријумима за доделу звања професор емеритус Универзитета у Нишу.

Права и обавезе професора емеритуса уређују се Правилником о раду Факултета и уговором о ангажовању за извођење наставе.

Члан САНУ у радном саставу, који је пре пензионисања имао наставно или научно звање, може учествовати у извођењу свих облика наставе на докторским академским студијама, бити ментор и члан комисија у поступку израде и одбране докторске дисертације, бити члан комисије за припремање предлога за избор наставника универзитета и учествовати у научноистраживачком раду.

Права и обавезе лица из става 5. овог члана уређују се уговором о ангажовању за извођење наставе.

**ЗВАЊА САРАДНИКА**

Члан 119.

Звања сарадника јесу: **сарадник у настави** и **асистент**, сарадник ван радног односа: **студент** **демонстратор и сарадник практичар**.

Звања сарадника у реализацији студијских програма у области филолошких наука су и: **лектор** и **виши лектор**.

***Услови за избор у звање сарадника***

Члан 120.

Факултет бира у звање **сарадника у настави** на студијама првог степена студента мастер академских или специјалистичких студија, који је студије првог степена завршио са укупном просечном оценом најмање осам (8).

Са лицем из става 1 овог члана декан Факултета закључује Уговор о раду на период од годину дана, уз могућност продужења уговора за још једну годину у току трајања студија, а најдуже до краја школске године у којој се студије завршавају.

Члан 121.

Факултет бира у звање **асистента** студента докторских студија који је претходне нивое студија завршио са укупном просечном оценом најмање осам (8) и који показује смисао за наставни рад.

Под условима из става 1 овог члана Факултет може изабрати у звање асистента и магистра наука, коме је прихваћена тема докторске дисертације.

Са лицем изабраним у звање асистента декан Факултета закључује Уговор о раду на период од три године, са могућношћу продужења за још три године. Могућност продужења уговора односи се и на асистенте који су стекли научни назив доктора наука.

Члан 122.

Факултет бира у звање **лектора** страног језика лице које има одговарајуће високо образовање, просечну оцену најмање 8, које у потпуности влада тим страним језиком и има смисла за наставни рад.

Са лицем из става 1 овог члана закључује се уговор о раду на период од четири године, са могућношћу продужења.

Члан 123.

Факултет бира у звање **вишег лектора** страног језика лице које има одговарајуће високо образовање, просечну оцену најмање 8, које у потпуности влада тим страним језиком, има смисла за наставни рад, дугогодишње искуство у настави, и има објављене стручне односно научне радове.

Са лицем из става 1 овог члана закључује се уговор о раду на период од четири године, са могућношћу продужења.

Члан 124.

Факултет може изабрати у звање сарадника ван радног односа: **студента демонстратора** за помоћ у настави на студијама првог степена, студента мастер академских студија, са укупном просечном оценом најмање 8 (осам) на претходним нивоима студија.

Одлуку о избору студента демонстратора на предлог Већа департмана доноси Наставно-научно веће Факултета за сваки семестар.

Са лицем из става 1. и 2. овог члана закључује се уговор о ангажовању у трајању од најдуже једне школске године.

Члан 125.

Факултет може изабрати у звање сарадника ван радног односа: **сарадника практичара** лице запослено у установи где се део практичне наставе реализује са најмање три године радног искуства у струци, лиценцу за рад и потврду о континуираном стручном усавршавању.

Одлуку о избору сарадника практичара доноси Наставно-научно веће на предлог Већа департмана, за једну школску годину.

Са лицем из става 1. и 2. овог члана закључује се уговор о ангажовању у трајању од најдуже једне школске године.

***Поступак стицања звања сарадника и заснивање радног односа***

Члан 126.

Декан Факултета, полазећи од планиране политике запошљавања сарадника и предлога органа Факултета, објављује конкурс за избор у звање сарадника за неку од ужих научних области утврђених Статутом Факултета.

За избор сарадника који су у радном односу на Факултету, конкурс се расписује најкасније шест месеци пре истека Уговора о раду склопљеног након избора у звање сарадника.

Конкурс, са роком пријављивања кандидата од 8 дана, објављује се у дневном листу или „Службеном гласнику Републике Србије“, а информација о конкурсу објављује се и на интернет страници Факултета.

Члан 127.

Изборно веће Факултета, именује комисију и председника комисије за писање извештаја о кандидатима пријављеним на конкурс.

Комисија се састоји од најмање три наставника из научне области за коју се сарадник бира, од којих је најмање један у радном односу у другој високошколској установи.

Члан 128.

Уз пријаву на конкурс за избор у звање сарадника кандидат обавезно подноси: биографију, доказе о испуњености услова конкурса, списак референтних публикација, и прилоге који омогућују увид у научни рад и стручне квалификације кандидата за дату област (магистарска теза, мастер рад, научни радови, објављене књиге и уџбеници).

Кандидат подноси документацију за конкурс у складу са формом прописаном Правилником о избору наставника и сарадника Факултета.

Члан 129.

Декан Факултета, у року од десет дана од именовања комисије, доставља председнику Комисије за писање извештаја пријаве учесника конкурса са приложеном документацијом.

Комисија је дужна да сачини извештај о пријављеним кандидатима, са предлогом за избор одређеног кандидата у одговарајуће звање, у складу са условима утврђеним законом.

Комисија доставља извештај Факултету, у року од 30 дана од дана када је председник Комисије примио од декана Факултета пријаве кандидата.

Ако Комисија не сачини извештај у року из претходног става, Изборно веће Факултета именује нову Комисију.

Комисија је дужна да сачини извештај и у случају када се ниједан од пријављених учесника не предлаже за избор у одговарајуће звање.

Члан 130.

Декан Факултета, у року од пет дана од пријема извештаја Комисије, ставља извештај на увид јавности у трајању од 15 дана.

Ако се на извештај који је на увиду јавности благовремено ставе примедбе, те примедбе декан Факултета доставља председнику комисије за писање извештаја, са захтевом да се комисија о њима изјасни у року од 15 дана од дана пријема.

Члан 131.

Изборно веће Факултета доноси одлуку о избору кандидата у одговарајуће звање сарадника, већином укупног броја чланова у истом или вишем звању од звања у које се кандидат предлаже.

Изборно веће Факултета приликом доношења одлуке о избору разматра извештај комисије и у случају када се ниједан од пријављених кандидата не предлаже за избор у звање сарадника.

Уколико је у периоду када је извештај био доступан јавности поднет приговор, поред извештаја комисије Изборно веће разматра и поднети приговор и одговор комисије на приговор.

Члан 132.

Изборно веће Факултета доноси одлуку о избору у звање сарадника и ту одлуку доставља учесницима конкурса.

**ПРАВА И ОБАВЕЗЕ ЗАПОСЛЕНИХ**

Члан 133.

У погледу права, обавеза и одговорности запослених на Факултету, примењује се Закон о раду, ако Законом о високом образовању није другачије уређено.

Права и обавезе наставног и ненаставног особља на Факултету ближе су уређена Правилником о раду Факултета, у складу са законом.

О појединачним правима, обавезама и одговорностима запослених на Факултету одлучује декан Факултета.

О појединачним правима, обавезама и одговорностима декана Факултета одлучује Савет Факултета.

***Рад на другим самосталним високошколским установама***

Члан 134.

Ради спречавања сукоба интереса, наставник Факултета може закључити уговор којим се радно ангажује на другој високошколској установи само уз претходно одобрење Наставно-научног већа Факултета.

Услови за давање сагласности за рад наставника Факултета на другим високошколским установама утврђени су Законом о високом образовању, Правилником о стандардима и поступку за акредитацију студијских програма и високошколских установа Националног савета за високо образовање, Статутом Универзитета, Правилником о условима и поступку давања сагласности за радно ангажовање (допунски рад) наставника и сарадника на другом факултету Универзитета у Нишу и на другим самосталним високошколским установама у земљи и иностранству, као и Правилником о раду Факултета, и Правилником о ангажовању (допунском раду) наставника Филозофског факултета.

***Плаћено одсуство***

Члан 135.

Наставнику после пет година рада проведених у настави на Факултету може се одобрити плаћено одсуство у трајању до једне школске године ради стручног усавршавања и истраживања, у складу са Статутом Факултета.

Услови и начин одобравања плаћеног одсуства ближе су одређени Правилником о раду Факултета.

***Мировање радног односа и изборног периода***

Члан 136.

Наставнику и сараднику који се налази на одслужењу војног рока, породиљском одсуству, одсуству са рада ради неге детета, одсуству са рада ради посебне неге детета или друге особе, или боловању дужем од шест месеци, изборни период и радни однос се продужавају за то време.

Услови и начин остваривања мировања радног односа и изборног периода ближе су одређени Правилником о раду Факултета.

***Престанак радног односа наставника***

Члан 137.

Наставнику престаје радни однос на крају школске године у којој је навршио 65 година живота и најмање 15 година стажа осигурања.

Наставник коме је престао радни однос због одласка у пензију задржава звање које је имао у тренутку пензионисања.

Наставник након одласка у пензију може бити ангажован за извођење наставе на мастер академским и докторским студијама и као ментор или члан комисија у поступку израде и одбране мастер радова, магистарских теза и докторских дисертација на најдуже још две школске године, под условима и на начин утврђен Законом, чланом 146. Статута Универзитета у Нишу, и Правилником о раду Факултета.

***Продужење радног односа наставнику који је испунио услове за пензију***

Члан 138.

Наставнику у звању ванредни или редовни професор, који је навршио 65 година живота и најмање 15 година стажа осигурања, под условима и на начин утврђен Законом, члановима 147. и 148. Статута Универзитета у Нишу и Правилником о раду Факултета.

Наставнику из става 1 овог члана радни однос може бити продужен до три школске године, и то ако је испуњен бар један од следећих услова:

* + да је Наставно-научно веће Факултета, на предлог одговарајуће катедре, односно департмана, оценило да наставник остварује значајне резултате у научном, уметничком, односно педагошком раду и тиме значајно доприноси раду, угледу и афирмацији Факултета и Универзитета;
  + да ће наставнику, због одласка у пензију, престати право руковођења научним пројектом међународног или националног карактера, односно пројекта или активности друге врсте од посебног значаја за Факултет, односно Универзитет.

Ближи услови за подношење захтева за продужење радног односа утврђени су Правилником о раду Факултета.

Члан 139.

За студијске програме који се реализују на Факултету, Наставно-научно веће Факултета, на основу образложеног предлога одговарајуће катедре, односно департмана, утврђује предлог одлуке о продужењу радног односа наставника.

Радни однос се по правилу продужава за једну школску годину.

Одлука којом се утврђује предлог за продужење радног односа доноси се већином од укупног броја чланова Наставно-научног већа.

Члан 140.

Наставно-научно веће Факултета, након утврђивања предлога за продужење радног односа, доставља Сенату Универзитета предлог одлуке који садржи:

* + Образложење о испуњености услова из члана 147. Статута Универзитета,
  + Предлог о времену трајања продужења радног односа.

Предлог одлуке о продужењу радног односа наставника, Факултет доставља Универзитету најкасније до 30. маја школске године у којој наставник испуњава услове за одлазак у пензију.

Члан 141.

Сенат Универзитета, приликом одлучивања о предлогу да се продужи радни однос наставнику, може донети:

* + Одлуку којом усваја предлог Наставно-научног већа Факултета,
  + Одлуку којом не усваја предлог Наставно-начног већа Факултета, или
  + Одлуку којом усваја предлог за продужење радног односа, али се другачије одређује дужина продужења радног односа у односу на предлог Наставно-научног већа Факултета.

Члан 142.

Сенат Универзитета доноси одлуку о продужењу радног односа наставника најкасије до 15. септембра школске године у којој наставник испуњава услове за одлазак у пензију.

На основу одлуке Сената Универзитета, декан Факултета закључује Уговор о раду са наставником коме је продужен радни однос, најкасније до 1. октобра, односно почетка школске године.

# VI СТУДИЈЕ И СТУДИЈСКИ ПРОГРАМИ

Члан 143.

Своје циљеве у делатности високог образовања Факултет остварује кроз одобрене, односно акредитоване студијске програме академских студија за стицање високог образовања на следећим нивоима:

*Студије првог степена*

- основне академске студије – 240 ЕСПБ бодова.

*Студије другог степена:*

- мастер академске студије – 60 ЕСПБ бодова,

- специјалистичке академске студије – 60 ЕСПБ бодова.

*Студије трећег степена:*

- докторске академске студије – 180 ЕСПБ бодова.

**ЦИЉЕВИ И ИСХОДИ ОБРАЗОВАЊА**

Члан 144.

У складу са циљевима утврђеним Стратегијом обезбеђења квалитета и мисијом и визијом Факултета, а на основу стандарда за акредитацију високошколских установа и студијских програма Националног савета за високо образовање, Филозофски факултет је дефинисао циљеве и исходе образовања на којима се заснивају исходи учења на свим нивоима студија који се реализују на Факултету.

Члан 145.

По завршетку **основних академских студија** на студијским програмима Факултета студенти су оспособљени да:

* стечена знања и вештине из области студирања примењују у професији, уз коришћење и разумевање стручне литературе, професионални приступ, и креативно размишљање;
* решавају практичне проблеме из струке и своје области студија;
* прикупљају и тумаче потребне податке;
* размишљају о релевантним професионалним, стручним, друштвеним и етичким питањима;
* обавештавају стручну и ширу јавност о свом раду и резултатима рада;
* пренесу знања на друге;
* активно учествују у тимском раду на решавању професионалних и стручних задатака;
* наставе професионално и академско усавршавање и школовање на специјалистичким или мастер студијама.

Члан 146.

По завршетку **мастер академских студија** на студијским програмима Факултета студенти су стекли шира знања и потпуније разумевање у области студија, што их оспособљава да:

* стечено знање и разумевање проблема у области студија самостално даље развијају и продубљују применом критичког мишљења и радом на свом професионалном и академском усавршавању;
* примене знања и вештине у решавању проблема у новом или непознатом окружењу, у ширим или мултидисциплинарним областима у пољу друштвених и хуманистичких наука;
* интегришу знања, решавају сложеније проблеме, и доносе процене и закључке на основу сакупљених информација;
* осмисле и спроведу истраживања чији је циљ сакупљање информација и њихово тумачење са различитих становишта;
* процењују друштвена и етичка питања и одговорности повезане са применом свог знања у обављању послова;
* преносе знање и резултате свог рада другима, стручној и широј јавности;
* наставе своје професионално и академско усавршавање у изабраној области и школовање на докторским студијама.

Члан 147.

По завршетку **докторских академских студија** на студијским програмима Факултета студенти су стекли темељно и систематизовано познавање и разумевање области студија, способност за критичку анализу, процену и синтезу нових и сложених идеја, што их оспособљава да:

* примене стечена знања и систематично разумевање своје области студија у професионалном, научном и образовном раду;
* самостално решавају практичне и теоријске проблеме у области студија уз употребу научне методологије, да критички мисле, делују креативно и независно;
* прате најновија професионална и научна достигнућа у области студија;
* планирају и реализују различите облике наставе и конкуришу за избор у академско звање доцента на универзитету;
* самостано спроводе теоријску анализу и критички процењују теоријске поставке и резултате научних истраживања;
* примене стечена теоријска, практична и методолошка знања при конципирању и спровођењу оригиналних научних истраживања у области студија;
* самостално осмисле, планирају и спроводе научно-истраживачке пројекте и да се успешно укључују у реализацију тимских пројеката, домаћих и међународних;
* оригиналним истраживањем постигну научноистраживачке резултате којима се проширују границе дотадашњих знања и који представљају оригиналан допринос науци у домаћем и међународном контексту;
* критички процењују свој научни и академски рад, размишљања и закључке са професионалног, академског и етичког становишта, поштујући високе стандарде у погледу академског интегритета, академске етике и добре научне праксе;
* своје идеје и резултате рада успешно преносе широкој академској заједници и друштву у целини.

**СТУДИЈСКИ ПРОГРАМИ**

***Садржај студијског програма***

Члан 148.

Студијски програм је скуп обавезних и изборних предмета са оквирним садржајем чијим се савладавањем обезбеђују неопходна знања и вештине за стицање дипломе одговарајућег нивоа и врсте студија, и предвиђеног стручног односно научног звања.

Члан 149.

Студијским програмом утврђени су:

1. назив и циљеви студијског програма,
2. врста студија и исход процеса учења,
3. стручни, академски, односно научни назив,
4. услови за упис на студијски програм,
5. листа обавезних и изборних студијских подручја, односно предмета, са оквирним садржајем,
6. начин извођења студија и потребно време за извођење појединих облика студија,
7. бодовна вредност сваког предмета исказана у складу са Европским системом преноса бодова (ЕСПБ бодови),
8. бодовна вредност завршног рада на основним, специјалистичким и мастер академским студијама, односно докторске дисертације, исказана у ЕСПБ бодовима,
9. предуслови за упис појединих предмета или групе предмета,
10. начин избора предмета из других студијских програма,
11. услови за прелазак са других студијских програма у оквиру истих или сродних области студија,
12. друга питања од значаја за извођење студијског програма.

Члан 150.

Студијске програме основних, мастер, специјалистичких и докторских академских студија који се реализују на Факултету доноси Сенат Универзитета, на предлог Наставно-научног већа Факултета.

Студијски програми који се реализују на Факултету акредитују се по поступку утврђеном Законом о високом образовању и Правилником о стандардима и поступку за акредитацију високошколских установа и студијских програма Националног савета за високо образовање.

Наставно-научно веће Факултета може вршити измене и допуне студијских програма ради осавремењивања и усклађивања са научним достигнућима, у обиму и на начин утврђен Законом и актима Националног савета.

***Обим студија***

Члан 151.

Основне академске студије на студијским програмима који се реализују на Факултету трају четири године и носе најмање 240 ЕСПБ бодова.

Мастер академске студије на студијским програмима који се реализују на Факултету трају једну годину и носе најмање 60 ЕСПБ бодова.

Специјалистичке академске студије трају једну годину и имају најмање 60 ЕСПБ бодова.

Докторске студије на студијским програмима који се реализују на Факултету трају три године и носе најмање 180 ЕСПБ бодова, уз претходно остварени обим студија од најмање 300 ЕСПБ бодова на основним академским и мастер академским студијама.

Члан 152.

Сваки предмет студијских програма исказан је бројем ЕСПБ бодова, а обим студија представља укупан збир ЕСПБ бодова које студент стиче завршетком студијског програма.

Обим од 60 ЕСПБ бодова у току једне школске године исказује просечно укупно ангажовање студента у обиму 40-часовне радне недеље.

Укупно ангажовање студента обухвата ангажовање у виду активне наставе (предавања, вежбе), самосталног рада, колоквијума, испита, израде завршних радова, добровољног рада у локалној заједници и других видова ангажовања.

Добровољни рад је рад студента без накнаде, који организује Факултет на пројектима од значаја за локалну заједницу који се вреднује у систему високог образовања. Услове, начин организовања и вредновање добровољног рада уређује Факултет својим општим актом.

Укупан број часова активне наставе на студијским програмима који се реализују на Факултету не може бити мањи од 600 часова у току школске године, нити већи од 28 часова недељно на студијама првог степена, односно 24 часа недељно на студијама другог степена.

***Језик студија***

Члан 153.

На Факултету се студијски програми изводе на српском језику.

На студијским програмима на којима је то предвиђено, настава, испити и други облици рада могу се изводити на страним језицима за које је студијски програм одобрен, односно акредитован, укључујући и израду и одбрану завршног рада на страном језику.

Факултет може за студенте са посебним потребама организовати и изводити студије или поједине делове студија на гестовном језику.

***Завршни рад и дисертација***

Члан 154.

Студијским програмом основних академских студија може да се предвиди израда завршног рада. Основне студије завршавају се полагањем свих испита и извршавањем свих обавеза предвиђених студијским програмом, а уколико је то предвиђено студијским програмом и израдом и одбраном завршног рада или полагањем завршног испита.

Студијски програм мастер академских студија садржи обавезу израде завршног мастер рада. Мастер академске студије завршавају се полагањем свих предвиђених испита, извршавањем свих обавеза предвиђених студијским програмом, и израдом и јавном одбраном завршног рада.

Докторска дисертација је завршни део програма докторских студија. Докторске студије завршавају се полагањем свих предвиђених испита, извршавањем свих обавеза предвиђених студијским програмом, и израдом и јавном одбраном докторске дисертације.

Члан 155.

Број ЕСПБ бодова којим се исказује завршни рад, односно завршни део студијског програма, обухваћен је укупним бројем ЕСПБ бодова потребних за завршетак студија.

Број ЕСПБ бодова којима се исказује завршни рад на првом и другом нивоу студија утврђен је сваким студијским програмом, а на докторским студијама не може бити мањи од 60 ЕСПБ.

Члан 156.

Поступак израде и одбране завршног рада на првом и другом нивоу студија утврђен је Статутом Универзитета и Статутом и правилницима Факултета.

Поступак израде и услови за одбрану докторске дисертације утврђени су Статутом и правилницима Универзитета, по прибављеном мишљењу ресорног Министарства.

***Преношење ЕСПБ бодова***

Члан 157.

Између различитих студијских програма може се вршити преношење ЕСПБ бодова, под условима и на начин утврђен Законом, Статутом и правилницима Универзитета и општим актима Факултета.

Критеријуми и услови за преношење ЕСПБ бодова утврђују се на основу споразума високошколских установа.

***Студијски програм за стицање заједничке дипломе (joint degree)***

Члан 158.

На основу уговора о сарадњи Универзитета у Нишу и других високошколских установа које, у складу са Законом, имају дозволу за рад и одговарајући студијски програм, Факултет може са таквом високошколском установом организовати и реализовати студијски програм за стицање заједничке дипломе (*joint degree*).

Студијски програм из става 1 овог члана може се реализовати када га усвоје одговарајући органи високошколских установа који учествују у његовој реализацији, и по извршеној акредитацији.

Уговором високошколских установа које реализују такав студијски програм ближе се утврђују начин и услови реализације студијског програма.

***Стручни, академски и научни називи***

Члан 159.

Завршетком студија студент стиче високо образовање и одговарајући стручни, академски односно научни назив предвиђен студијским програмом и нивоом студија, у складу са Правилником о листи стручних, академских и научних назива Националног савета за високо образовање, као и друга права у складу са законом.

Студент који заврши основне академске студије у обиму од најмање 240 ЕСПБ бодова, односно у трајању од најмање четири године, стиче стручни назив „дипломирани“ са назнаком звања првог степена академских студија из одговарајуће области – у међународном оквиру „bachelor with honours“.

Студент који заврши мастер академске студије стиче академски назив мастер, са назнаком звања другог степена мастер академских студија из одговарајуће области – у међународном оквиру „master“.

Студент који заврши докторске студије стиче научни назив доктор наука, са назнаком области – у међународном оквиру „Ph. D.“, односно одговарајући назив на језику на који се диплома преводи.

Листу звања из одговарајућих области и скраћенице стручних, академских и научних назива утврђује правилником Национални савет, на предлог Конференције универзитета.

Скраћеница стручног назива се ставља иза имена и презимена, а скраћеница академског назива се ставља испред имена и презимена.

Члан 160.

Диплому уручује декан Факултета на свечаној промоцији која се обавља на Дан Факултета, 9. новембра.

До уручења дипломе студенту се издаје уверење о дипломирању, најкасније у року од десет дана од дана дипломирања.

**РЕАЛИЗАЦИЈА СТУДИЈА**

Члан 161.

Студије се изводе према плану извођења наставе који, у складу са општим актом Универзитета, доноси Наставно-научно веће Факултета.

Члан 162.

Факултет организује и изводи студије у току школске године која почиње 1. октобра и траје 12 календарских месеци.

Настава се изводи у два семестра, јесењем и пролећном. Семестар траје 15 недеља.

Календаром школске године, који се доноси најкасније до 1. октобра, односно почетка школске године, утврђују се тачни датуми почетка и завршетка јесењег и пролећног семестра, као и почетак и трајање сваког испитног рока.

***Настава***

Члан 163.

Настава се за сваки студијски програм организује по годинама студија, у складу са Статутом Факултета, радним календаром, распоредом часова и распоредом испита.

Факултет је дужан да, пре почетка сваког семестра, путем интернет странице Факултета информише студенте о начину, времену и месту одржавања наставе, о циљевима, садржајима и методама наставе, о начину и критеријумима провере знања на предиспитним обавезама и испитима, о начину обезбеђивања јавности на испиту и начину остваривања увида у резултате, и о свим другим питањима од значаја за студенте у процесу реализације студијског програма.

Распоред часова и распоред испита објављује се на интернет страници Факултета и огласним таблама пре почетка сваког семестра.

Члан 164.

Настава обухвата све облике предвиђене студијским програмом: предавања, вежбе, семинаре, консултације, менторски рад, научни рад и стручну праксу.

Наставник, у оквиру 40-часовне радне недеље, може обављати све облике наставе.

Сарадник, у оквиру 40-часовне радне недеље, може обављати вежбе, колоквијуме и друге облике наставе, осим предавања и испита.

Члан 165.

Настава се, по правилу, обавља у просторијама Факултета, уколико одобреним, односно акредитованим студијским програмом није другачије предвиђено извођење посебних облика наставе.

Стручна пракса предвиђена студијским програмом као облик наставе остварује се у школама основног и средњег образовања, и у одговарајућим установама и привредним субјектима, према плану и програму стручне праксе, у договору са датим институцијама.

Права и обавезе Факултета и установа у којима се остварује стручна пракса или изводе посебни облици наставе уређују се посебним уговором.

***Испити***

Члан 166.

По окончању наставе из одређеног предмета, студент полаже испит.

Испит је јединствен и полаже се усмено, писано, или практично, на начин утврђен студијским програмом.

Испит се полаже у седишту Факултета, односно у објектима наведеним у дозволи за рад.

Факултет може организовати полагање испита ван седишта, ако је испит из предмета чији карактер то захтева, и ако је то у складу са одобреним, односно акредитованим студијским програмом.

После три неуспела полагања истог испита студент може тражити да полаже испит пред комисијом.

Студент са хендикепом има право да полаже испит на начин прилагођен његовим могућностима, у складу са општим актом Факултета.

Члан 167.

Број испитних рокова у школској години је шест. Испитни рокови су: јануарски, априлски, јунски, септембарски, октобарски I и октобарски II.

У испитном року октобарски II студент може пријавити највише три испита.

Последњи испитни рок за школску годину завршава се најкасније до 10. октобра.

Студенти у статусу апсолвента по Закону о универзитету и студенти који су се уписали на студије по Закону о високом образовању, који су уписали IV годину студија два или више пута, могу полагати испите у следећим испитним роковима: јануарски, мартовски, априлски, мајски, јунски, септембарски, октобарски I, новембарски и децембарски.

***Оцењивање***

Члан 168.

Успешност студента у савлађивању појединог предмета континуирано се прати током наставе и изражава се поенима.

Испуњавањем предиспитних обавеза и полагањем испита студент може остварити највише 100 поена.

Студијским програмом утврђује се сразмера поена стечених у предиспитним обавезама и на испиту, при чему предиспитне обавезе учествују са најмање 30, а највише 70 поена.

Успех студента на испиту изражава се оценом од 5 до 10:

**10** – Изузетан, **9** – Одличан, **8** – Врло добар, **7** – Добар, **6** – Довољан, **5** Није положио.

Општим актом Факултета ближе се уређује начин полагања испита и оцењивања на испиту.

***Приговор***

Члан 169.

Студент има право да декану Факултета поднесе приговор на добијену оцену, ако сматра да испит није обављен у складу са законом и општим актима установе.

Приговор се може поднети у року од 36 часова од добијања оцене.

Декан Факултета, у складу са одредбама општег акта Универзитета, разматра приговор у року од 24 часа од подношења и доноси одлуку по приговору.

Уколико се усвоји приговор студента, студент поново полаже испит у року од три дана од дана пријема одлуке из става 2 овог члана.

# VII СТУДЕНТИ

**УПИС НА СТУДИЈЕ**

Члан 170.

На студијске програме основних академских студија које реализује Факултет кандидати се могу уписати под условима и на начин утврђен Законом, Статутом Универзитета, и Статутом и правилницима Факултета.

Кандидат који се упише на студијски програм Факултета стиче статус студента.

Студент се уписује у статусу студента који се финансира из буџета или студента који се сам финансира.

Страни држављанин се може уписати на студијске програме Факултета под истим условима као и домаћи држављанин, ако познаје језик на коме се изводи настава. За стране држављане који желе да се упишу на студијски програм који се изводи на српском језику проверу знања српског језика обавља трочлана комисија коју на предлог већа Центра за српски језик као страни именује Наставно-научно веће Факултета.

Страни држављанин плаћа школарину, ако међународним споразумом није другачије одређено, и здравствено осигурање према прописима о обавезном здравственом осигурању.

Члан 171.

На предлог Наставно-научног већа Факултета, Сенат Универзитета доноси одлуку о расписивању конкурса за упис на студије за наредну школску годину.

Конкурс садржи: број студената за сваки студијски програм, услове за упис, мерила за утврђивање редоследа кандидата, поступак спровођења конкурса, начин и рокове за подношење жалбе на утврђени редослед, као и висину школарине коју плаћају студенти који се сами финансирају.

Конкурс се објављује најкасније пет месеци пре почетка школске године.

Члан 172.

Наставно-научно веће, на предлог већа департмана, утврђује предлог броја студената који се уписују на студијске програме, а који не може бити већи од броја утврђеног у уверењу о акредитацији студијског програма и дозволи за рад Факултета.

За високошколску установу чији је оснивач Република, одлуку о броју студената који се финансирају из буџета који се могу уписати у прву годину студијског програма доноси Влада, по прибављеном мишљењу Сената Универзитета и Националног савета, најкасније два месеца пре расписивања конкурса.

У наредну годину студија Факултет може уписати број студената који се финансирају из буџета увећан за највише 20% у односу на претходну годину студија.

***Услови за упис на основне студије***

Члан 173.

У прву годину основних академских студија може се уписати лице које има средње образовање утврђено законом, и општим актом Универзитета и Факултета.

Кандидати који конкуришу за упис у прву годину основних академских студија полажу пријемни испит.

Делови који чине пријемни испит за сваки студијски програм, начин бодовања и посптупак за спровођење пријемног испита утврђени су Правилником о пријемном испиту Факултета.

Програме за полагање пријемног испита кандидати могу добити на Факултету.

Рокови пријављивања и полагања пријемних испита и други услови у вези са уписом студената утврђени су Заједничким конкурсом који објављује Универзитет.

Ако кандидат не изађе на пријемни испит, сматраће се да је одустао од учешћа на конкурсу.

Члан 174.

Редослед кандидата за упис на студије првог степена утврђује се на основу општег успеха постигнутог у средњем образовању и резултата постигнутих на пријемном испиту.

Кандидат може освојити највише 100 бодова.

Под општим успехом у средњој школи подразумева се збир просечних оцена из свих предмета у првом, другом, трећем и четвртом разреду, помножен са 2 (два). По овом основу кандидат може стећи најмање 16, а највише 40 бодова. Општи успех у средњој школи рачуна се заокруживањем на две децимале.

Резултат који кандидат постиже на пријемном испиту оцењује се од 0 до 60 бодова.

На основу критеријума из конкурса, Факултет сачињава ранг-листу пријављених кандидата.

Право уписа на студије првог степена стиче кандидат који је на ранг-листи из става 5 овог члана рангиран у оквиру одобреног броја студената.

Члан 175.

Кандидат који је као ученик III и IV разреда средње школе освојио једно од прва три појединачна места на републичком такмичењу које организује Министарство просвете и спорта, или међународном такмичењу из наставног предмета из кога се полаже пријемни испит, не полаже пријемни испит из тог наставног предмета, већ му се испит, или дати део пријемног испита, вреднује максималним бројем бодова.

Право на вредновање постигнутог успеха на такмичењима максималним бројем бодова оставарује се тако што кандидат подноси молбу за вредновање декану Факултета приликом подношења пријаве за полагање пријемног испита.

Кандидат који има положену општу матуру не полаже пријемни испит. Уместо пријемног испита овом кандидату вреднују се резултати опште матуре, у складу са општим актом Универзитета.

Факултет може кандидата са положеном стручном матуром, уместо пријемног испита, упутити на полагање одређених предмета опште матуре.

Члан 176.

Студент студија првог степена друге високошколске установе, лице које има стечено високо образовање на студијама првог степена, лице које је део студијског програма завршило на Факултету или другој високошколској установи или је високо образовање стекло према раније важећим прописима, и лице коме је престао статус студента, може се уписати на студије на лични захтев, под условима и на начин предвиђен Законом, општим актом Универзитета и овим Статутом.

Захтев се подноси Студентској служби до 1. септембра, а решење се мора донети до почетка школске године, односно до 1. октобра.

Уз захтев се подноси: оверена фотокопија дипломе о завршеном вишем или високом образовању; студијски програм, односно наставни план и програм по коме је студент студирао; уверење о положеним испитима.

Веће одговарајућег допартмана утврђује предлог за признавање испита и даје мишљење о испуњености услова за упис на одговарајућу годину студија.

На основу предлога Већа департмана, декан доноси решење о признавању испита и упису на одговарајућу годину студија.

Студент се уписује на годину студија за коју испуњава услове утврђене студијским програмом, у статусу студента који се сам финансира.

***Услови за упис на мастер студије***

Члан 177.

У прву годину мастер академских студија које носе 60 ЕСПБ бодова може се уписати лице које је завршило основне академске студије остваривши најмање 240 ЕСПБ бодова.

Редослед кандидата за упис у прву годину мастер академских студија утврђује се на основу опште просечне оцене остварене на основним студијама, и резултата постигнутих на пријемном испиту за студијске програме за које је предвиђено полагање пријемног испита.

Начин полагања пријемних испита ближе је уређен Правилником о пријемном испиту и Правилником о мастер студијама Факултета.

***Услови за упис на специјалистичке академске студије***

Члан 178.

У прву годину специјалистичких академских студија може се уписати лице које је завршило основне или мастер академске студије.

Студијским програмом специјалистичких академских студија прописано је колико је бодова студент претходно морао да оствари да би уписао тај студијски програм.

Редослед кандидата за упис на специјалистичке академске студије утврђује се на основу опште просечне оцене остварене у претходном циклусу високог образовања, на основним или мастер академским студијама, у складу са студијским програмом.

Општим актом Универзитета, односно Факултета могу се прописати и друга мерила за утврђивање редоследа кандидата за упис у прву годину специјалистичких академских студија.

***Услови за упис на докторске студије***

Члан 179.

У прву годину докторских студија може се уписати лице које има:

1. завршене мастер академске студије, са најмање 300 ЕСПБ бодова и општом просечном оценом најмање 8 на мастер и основним академским студијама, или
2. завршене мастер академске студије, са најмање 300 ЕСПБ бодова и објављене научне радове, на начин уређен општим актом Факултета, или
3. академски степен магистра наука, ако не пријави докторску дисертацију, у складу са одредбом члана 128. Закона о високом образовању, или
4. завршене основне студије по правилима која су важила пре ступања на снагу Закона о високом образовању.

Студијским програмом докторских студија одређују се мастер академске студије, односно научно подручје из којег је стечен академски степен магистра наука, као услов за упис на докторске студије.

Општим актом Универзитета односно Факултета може се предвидети да се део студијског програма специјалистичких академских студија признаје за део студијског програма докторских студија.

Редослед кандидата за упис у прву годину докторских студија утврђује се на основу опште просечне оцене остварене на основним и мастер академским студијама и на основу остварених научних резултата, на начин предвиђен Статутом и правилницима Универзитета, односно Правилником о докторским студијама Филозофског факултета.

**ПРАВА И ОБАВЕЗЕ СТУДЕНАТА**

Члан 180.

Права и обавезе студената утврђена су Законом о високом образовању, Статутом Универзитета и Статутом Факултета.

Студент има право:

1. на упис, квалитетно школовање и објективно оцењивање,
2. на благовремено и тачно информисање о свим питањима која се односе на студије,
3. на активно учествовање у доношењу одлука, у складу са законом,
4. на самоорганизовање и изражавање сопственог мишљења,
5. на повластице које произлазе из статуса студента,
6. на подједнако квалитетне услове студија за све студенте,
7. на образовање на језику националне мањине, у складу са законом,
8. на различитост и заштиту од дискриминације,
9. да бира и да буде биран у Студентски парламент и друге органе високошколске установе.

Студент је дужан да:

1. испуњава наставне и предиспитне обавезе,
2. поштује општа акта установе,
3. поштује права запослених и других студената у високошколској установи,
4. учествује у доношењу одлука у складу са законом.

Студент има право на жалбу Наставно-научном већу Факултета у складу са Статутом уколико Факултет прекрши неку од обавеза из става 2 тач. 1–3 овог члана.

***Дисциплинска одговорност студента***

Члан 181.

Студент одговара за повреду обавезе која је у време извршења била утврђена општим актом Универзитета и Факултета.

За тежу повреду обавезе студенту се може изрећи и мера искључења са студија на Факултету.

Дисциплински поступак се не може покренути по истеку три месеца од дана сазнања за повреду обавезе и учиниоца, а најкасније шест месеци од дана када је повреда учињена.

Општим актом Универзитета и Правилником о дисциплинској одговорности студената Филозофског факултета утврђене су лакше и теже повреде обавеза студената, дисциплински органи, дисциплински поступак за утврђивање одговорности студента, и дисциплинске мере које се могу изрећи студенту.

***Правила студија***

Члан 182.

При упису сваке школске године студент се опредељује за предмете из студијског програма.

Студијским програмом се прописује који су предмети обавезни за одређену годину студирања.

Студент који се финансира из буџета опредељује се за онолико предмета колико је потребно да се оствари најмање 60 ЕСПБ бодова.

Студент који се сам финансира опредељује се, у складу са студијским програмом, за онолико предмета колико је потребно да се оствари најмање 37 ЕСПБ бодова.

Студент који се сам финансира плаћа део школарине обрачунат према предметима за које се определио.

Полагањем испита студент стиче одређени број ЕСПБ бодова у складу са студијским програмом.

Студент који не положи испит из обавезног предмета до почетка наредне школске године односно семестра у коме се предмет слуша, уписује исти предмет.

Студент који не положи изборни предмет, може поново уписати исти, или се определити за други изборни предмет.

Студијским програмом може бити условљено опредељивање студента за одређени предмет претходно положеним испитима из једног или више предмета из студијског програма.

Члан 183.

Студент може по сопственом избору, слушати и полагати предмет из акредитованог студијског програма са других департмана Филозофског факултета.

Број ЕСПБ бодова остварен на овај начин не улази у укупан број бодова остварених на студијском програму који је студент уписао на Филозофском факултету у Нишу и на основу кога се врши рангирање студената за остваривање статуса буџетског студента.

Оцена коју студент оствари на испиту на овако изабраном предмету не улази у просечну оцену у току студија.

Додатак дипломи садржи број ЕСПБ бодова остварен полагањем предмета из става 1 овог члана.

***Статус студента***

Члан 184.

Студент који у текућој школској години оствари 60 ЕСПБ бодова има право да се у наредној школској години финансира из буџета ако се рангира у оквиру укупног броја студената чије се студије финансирају из буџета.

Изузетно од услова из става 1. овог члана, студент може да се у наредној години финансира из буџета Републике под условима који су утврђени Законом о високом образовању.

Рангирање студената за упис у наредну годину студија у статусу студента који се финансирају из буџета обухвата студенте уписане исте школске године на одређени студијски програм, а врши се полазећи од броја остварених ЕСПБ бодова и постигнутог успеха у савлађивању студијског програма, на начин и по поступку утврђеним Статутом и правилницима Универзитета, и Статутом и правилницима Факултета.

Студент који не оствари право из става 1 овог члана у наредној школској години наставља студије у статусу студента који се сам финансира.

Студент који се финансира из буџета може у том статусу да има уписан само један студијски програм на истом нивоу студија.

***Мобилност студената***

Члан 185.

Факултет обезбеђује мобилност студената и признавање остварених ЕСПБ бодова на другом универзитету односно факултету у складу са правилима Европског система преноса бодова, и у складу са уговором који студент закључује са Факултетом или у складу са потписаним међународним уговорима.

Начин и услови за признавање ЕСПБ бодова студентима који су провели известан период на другој високошколској установи кроз програм размене студената биће ближе утврђен Правилником о признавању ЕСПБ бодова Факултета.

Студент има право да у току студија проведе највише два семестра на другом универзитету или факултету у земљи или иностранству на програмима размене студената.

***Мировање права и обавеза студената***

Члан 186.

Студенту се, на лични захтев, одобрава мировање права и обавеза, у случају теже болести, упућивања на стручну праксу у трајању од најмање шест месеци, одслужења и дослужења војног рока, неге детета до годину дана живота, одржавања трудноће и у другим случајевима који могу бити предвиђени општим актом Факултета.

Студент подноси образложени захтев за мировање права и обавеза Студентској служби Факултета.

Декан разматра оправданост захтева и испуњеност услова за одобравање мировања, и доноси одговарајуће решење.

Студент који је био спречен да полаже испит због болести или одсуства због стручног усавршавања у трајању од најмање три месеца, може полагати испит у првом наредном року, у складу са овим Статутом и правилницима Факултета.

***Престанак статуса студента***

Члан 187.

Статус студента престаје у случају:

1. исписивања са студија;
2. завршетка студија;
3. неуписивања школске године;
4. кад не заврши студије до истека рока који се одређује у двоструком броју школских година потребних за реализацију студијског програма;
5. изрицања дисциплинске мере искључења са студија на Факултету.

Члан 188.

Статус студента престаје ако студент не заврши студије у року од:

1. две школске године – ако студијски програм траје једну школску годину;
2. четири школске године – ако студијски програм траје две школске године;
3. шест школских година – ако студијски програм траје три школске године;
4. осам школских година – ако студијски програм траје четири школске године;
5. десет школских година – ако студијски програм траје пет школских година;
6. дванаест школских година – ако студијски програм траје шест школских година.

У рок из става 1 овог члана не рачуна се време мировања права и обавеза, одобреног студенту у складу са Статутом.

Престанак статуса студента због неблаговременог завршетка студија констатује декан решењем.

Решење декана доставља се студенту.

Студент има право да Савету Факултета поднесе жалбу на решење декана о престанку статуса студента, у року од осам дана од дана пријема.

Савет Факултета доноси одлуку о жалби студента у року од петнаест дана од дана подношења жалбе. Одлука Савета је коначна у управном поступку.

Члан 189.

Студенту се на лични захтев, поднет пре истека рока из ставова 1 и 2 овог члана, може продужити рок за завршетак студија за један семестар, и то:

1. ако је у току студија испуњавао услове за одобравање мировања права и обавеза, а то право није користио, односно није га искористио у трајању које му је, с обзиром на околности, могло бити одобрено;
2. ако му на дан истека рока из ставова 1 и 2 овог члана остаје неостварених највише 15 ЕСПБ бодова потребних за завршетак студија;
3. ако је у току трајања студија започео и завршио други одобрени, односно акредитовани студијски програм, на истом или на вишем степену, на Универзитету или на другом акредитованом универзитету, у земљи или у иностранству.

Студенту се продужавање рока за завршетак студија у складу са Статутом одобрава на лични захтев, уз који је неопходно поднети и образложење и одговарајуће доказе о испуњености услова за одобравање продужетка рока за завршетак студија, у складу са овим Статутом.

Декан процењује испуњеност услова за продужење рока и доноси одговарајуће решење.

# VIII УНАПРЕЂЕЊЕ КВАЛИТЕТА И САМОВРЕДНОВАЊЕ

Члан 190.

У складу са усвојеном Стратегијом обезбеђења квалитета, мисија Факултета јесте да конципира и реализује високошколско образовање, научна истраживања и стручни рад у области друштвених и хуманистичких наука, и да промовише и негује вредности креативног и критичког мишљења, академског интегритета и професионалне етике.

Као један од најстаријих факултета Универзитета у Нишу и високошколска установа са високом репутацијом у земљи и региону, Факултет је опредељен да својим деловањем активно доприноси развоју науке, образовања и академске заједнице, и развоју локалне и регионалне друштвене заједнице.

Визија Филозофског факултета је да постане препознатљив и у међународној академској заједници по настојању да испуни увек више образовне, научне и академске стандарде, и да, у складу са својим изворним принципима, својим деловањем доприноси развоју културе квалитета у друштву.

Филозофски факултет опредељен је да непрекидно тежи изузетним академским стандардима и изврсности у свим аспектима свог рада. Препознајући да су повезивање и сарадња академских институција неопходна основа за унапређење квалитета образовања и науке, Филозофски факултет опредељен је да негује дух академског заједништва и сарадње, и да тежи интеграцији у јединствен европски образовни простор, где ће настојати да потврди своју репутацију значајне и савремене високошколске институције.

Члан 191.

У складу са усвојеном Стратегијом обезбеђења квалитета, дугорочни циљеви рада Факултета, који исказују стратешко опредељење за континуирано унапређивање квалитета, обухватају:

* унапређивање квалитета високог образовања на Факултету,
* обезбеђивање значајне улоге студената у процесу унапређивања квалитета,
* унапређивање квалитета студијских програма,
* развој нових студијских програма, посебно на другом и трећем нивоу академских студија,
* унапређивање квалитета наставе и наставног процеса,
* унапређивање квалитета наставног кадра,
* унапређивање научноистраживачког рада,
* унапређивање квалитета студената и нових студената,
* повећање ефикасности студија и квалитета свршених студената,
* унапређивање квалитета студирања развојем могућности за ваннаставне активности студената,
* унапређење могућности за даљи професионални развој свршених студената,
* развијање могућности за доживотно учење, и студирање запослених лица,
* унапређење квалитета простора и опреме за рад, укључујући библиотечке и информатичке ресурсе,
* унапређење квалитета управљања Факултетом и ненаставне подршке,
* стално праћење и контролу квалитета финансирања,
* редовно и систематично спровођење поступака самовредновања и периодичног екстерног вредновања Факултета, у складу са могућностима,
* унапређивање система управљања квалитетом на Факултету.

Члан 192.

У складу са усвојеном Стратегијом обезбеђења квалитета, субјекти обезбеђења квалитета су сви наставници, сарадници, студенти, и ненаставно особље Факултета.

Институционални оквир за унапређење квалитета чине органи и тела Факултета: органи управљања и пословођења, Савет и декан Факултета, као и Студентски парламент, стручни органи – Наставно-научно веће и већа департмана и центара Факултета.

Члан 193.

Ради праћења и унапређења квалитета Факултета образован је Центар за унапређење квалитета, као организациона јединица Факултета из образовно-научне делатности. Чланове Центра чине наставници, сарадници, ненаставно особље и студенти, које именује Наставно-научно веће на предлог већа департмана, секретаријата и студентског парламента.

Центар је стручно и саветодавно тело које се стара о унапређењу и обезбеђењу квалитета:

- утврђује план и програм рада,

- спроводи утврђену Стратегију обезбеђења квалитета на Факултету,

- спроводи поступак самовредновања и оцењивања квалитета студијских програма,

наставног процеса, научноистраживачког и стручног рада,

- спроводи електронску евалуацију наставног процеса и студијских програма,

- подноси извештаје о спроведеним поступцима самовредновања Наставно-

научном већу,

- доставља информације о резултатима самовредновања, као и друге податке од

значаја за оцену квалитета, на захтев Комисије за акредитацију и проверу квалитета,

- обавља и друге послове од значаја за унапређење и развој квалитета.

Члан 194.

Континуирано праћење, обезбеђење, унапређење и развој квалитета врши Комисија за унапређење квалитета (у даљем тексту: Комисија).

Управник Центра координира радом Комисије уз јасно дефинисање њеног делокруга рада, недлежности, овлашћења и начина рада.

Комисију састављену од свих субјеката у систему обезбеђења квалитета (наставно

и ненаставно особље, студенти) именује Наставно-научно веће факултета.

Мандат Комисије траје три године.

Члан 195.

Факултет спроводи поступак самовредновања у интервалима од највише три године, у складу са ПравилникомНационалног савета за високо образовање.

Поступак самовредновања организују и спроводе Комисија за унапређење квалитета и Центар за унапређење квалитета.

Поступак самовредновања обухвата све области праћења, контроле и унапређења квалитета утврђене Стратегијом и правилницима Нациналног савета.

Комисија за унапређење квалитета и Центар за унапређење квалитета организују и координишу реализацију периодичне спољашње провере квалитета Факултета, у складу са актима Националног савета.

Члан 196.

Основу институционалног система за праћење и унапређење квалитета на Факултету чине посебно два правилника Факултета: *Правилник о стандардима и поступцима за обезбеђење квалитета* и *Правилник о спровођењу поступка за самовредновање и оцењивање квалитета.*

Правилници су објављени на интернет страници Факултета и доступни су јавности.

Правилницима су утврђене области праћења и унапређења квалитета, и, за сваку област засебно, стандарди и поступци за праћење и унапређење квалитета.

Правилницима су утврђени и субјекти обезбеђивања квалитета, њихове надлежности, овлашћења и начин рада.

Факултет има обавезу да периодично преиспитује и унапређује стандарде и поступке за праћење и унапређење квалитета, укључујући и ове правилнике и *Стратегију обезбеђења квалитета*.

Члан 197.

Студенти су значајан субјект праћења, контроле и унапређења квалитета.

У Комисији за унапређење квалитета, два члана су представници студената. Одлуком Наставно-научног већа, на предлог Студентског парламента, у састав Комисије може бити укључен и већи број представника студената.

Студентска евалуација наставе и студијских програма спроводи се редовно, на почетку сваког семестра за претходни семестар. Области у којима ће се вршити анкетирање студената утврђује Комисија за унапређење квалитета.

Резултати редовне студентске евалуације подносе се Комисији за унапређење квалитета и узимају у обзир приликом формулисања активности Комисије и предлагања корективних мера.

Стручни органи Факултета, Већа департмана, катедри, Центра за стране језике и други релевантни органи, а нарочито Студентски парламент, у обавези су да разматрају резултате студентске евалуације и осмишљавају и спроводе корективне мере.

О корективним мерама које предлажу и спроводе стручни органи Факултета доставља се извештај Комисији за унапређење квалитета.

Студенти предлажу Комисији активности за унапређење квалитета наставе, студијских програма, услова рада на Факултету, и других области праћења квалитета.

# IХ ЈАВНОСТ У РАДУ

Члан 198.

Рад Факултета је јаван.

Члан 199.

Седнице Савета Факултета, Наставно-научног већа и других стручних органа су по правилу јавне.

Савет Факултета, Наставно-научно веће и други стручни органи могу своје седнице прогласити затвореним за јавност када је то у интересу чувања пословне тајне и безбедности, саг­ласно важећим законским прописима.

Члан 200.

Запослени на Факултету имају право да буду упознати са свим питањима из пословања Факултета, са његовим материјалним и финансијским стањем, и са радом органа управљања и пословођења Факултета, и свим питањима која се тичу организације рада на Факултету.

У том циљу, декан, продекани, студент продекан, управници депртмана, шефови катедри, секретар Факултета, шефови служби, и чланови стручних органа који су представници неких организационих јединица дужни су да извештавају запослене о раду органа Факултета.

Факултет је, у складу са законом, дужан да редовно ажурира и објављује Информатор о раду Факултета.

Информатор о раду доступан је на интернет страници Факултета.

Члан 201.

Под информисањем запослених подразумева се благовремено и уредно објављивање дневних редова и припремљених материјала седница органа Факултета, објављивање обавештења о доношењу општих аката и одлука, објављивања извештаја о раду и материјалном пословању, програма рада, завршног рачуна и других обавештења од значаја за рад Факултета.

Под информисањем студената подразумева се благовремено објављивање свих обавештења која се тичу наставе, испита, организације рада Факултета, садржаја студијских програма, израде и одбране завршних радова и других питања од значаја за студенте.

Члан 202.

Јавност у раду и благовремено обавештавање запослених и студената Факултет обезбеђује објављивањем свих обавештења на интернтет страници Факултета, на огласним таблама Факултета, кроз Информатор о раду, и усмено, на седницама органа Факултета.

Факултет може организовати и издавање посебне периодичне публикације ради благовременог и потпуног обавештавања запослених и студената о раду Факултета.

***Пословна тајна***

Члан 203.

У интересу чувања безбедности и успешног рада Факултета, може се утврдити да поједини подаци о пословању и развоју Факултета представљају пословну тајну, и могу се саопштавати трећим лицима само на начин прописан законом и овим Статутом.

Члан 204.

Поред података који су законом проглашени за пословну тајну, пословном тајном Факултета сматрају се све док се не публикују:

* научноистраживачки радови и достигнућа,
* истраживања и проналасци,
* технички проналасци,
* патенти и лиценце док се не патентирају,
* подаци о елементима прикупљених понуда или датих понуда,
* елементи уговора о пословној или техничкој сарадњи са другим организацијама,
* план физичко-техничког обезбеђења имовине и објекта Факултета.

Члан 205.

Документи и подаци, који се у смислу овог Статута сматрају пословном тајном, не смеју се саопштавати ни чинити доступним неовлашћеним лицима.

Пословну тајну дужни су да чувају сви радници који на било који начин сазнају за документа или податке који се сматрају пословном тајном.

Одавање пословне тајне представља тежу повреду радне дужности.

# XI ОПШТА АКТА ФАКУЛТЕТА

Члан 206.

Општа акта Факултета јесу:

1. Статут,
2. Правилник о раду,
3. Правилник о књиговодству,
4. Правилник о организацији и систематизацији радних места,
5. Правилници који уређују посебне области рада факултета (о основним, мастер и докторским студијама, о пријемном испиту, о избору наставника и сарадника, о раду појединих организационих јединица Факултета, и слично),
6. Пословници о раду Савета факултета, Наставно-научног већа Факултета, Изборног већа, Већа департмана и других стручних органа и организационих јединица Факултета,
7. Одлука о висини накнада за пружене услуге,
8. друга општа акта предвиђена овим Статутом.

Члан 207.

Статут Факултета доноси Савет Факултета, на предлог Наставно-научног већа.

Правилник о раду и правилник о књиговодству доноси Савет Факултета.

Правилник о систематизацији послова Факултета доноси декан Факултета.

Пословнике доносе органи управљања и стручни органи Факултета, чији се рад уређује.

Члан 208.

Измене и допуне општих аката врше се на начин и по поступку који је прописан за њихово доношење.

Члан 209.

Тумачење општег акта даје орган који га је донео.

Члан 210.

Општа акта ступају на снагу осмог дана од дана објављивања на огласној табли и интернет страници Факултета.

# 

# XI ЕВИДЕНЦИЈА И ЈАВНЕ ИСПРАВЕ

Члан 211.

Факултет води: матичну књигу студената, евиденцију о издатим дипломама и додацима диплома и записник о полагању испита.

Евиденција из става 1 овог члана води се на српском језику, на ћириличном писму.

Матична књига студената трајно се чува.

Садржај обрасца и начин вођења евиденција прописује министар просвете.

Члан 212.

На основу података из евиденције Факултет издаје јавне исправе.

Јавне исправе, у смислу Закона о високом образовању, јесу: студентска књижица (индекс), диплома о стеченом високом образовању и додатак дипломи.

Факултет издаје јавне исправе на српском језику, на ћириличном писму. Садржај обрасца јавне исправе прописује министар просвете.

Члан 213.

Дипломе о завршеним основним академским студијама, мастер академским студијама, и докторским академским студијама, те о стеченом научном степену доктора наука потписују декан Факултета и ректор Универзи­тета.

Дипломе из става 1 овог члана оверавају се сувим жигом Универзитета.

Дипломе о специјалистичким студијама потписује декан Факултета.

Члан 214.

Факултет издаје нову јавну исправу после проглашења оригинала јавне исправе неважећим у „Службеном гласнику РС“, на прописаном обрасцу, на основу података из евиденције коју води.

Јавна исправа из става 1 овог члана има значај оригиналне јавне исправе.

На јавну исправу из става 1 овог члана ставља се назнака да се ради о новој јавној исправи која је издата после проглашења оригинала јавне исправе неважећом.

Начин стављања назнаке из става 3 овог члана ближе уређује министар просвете.

Члан 215.

Факултет оглашава неважећом диплому о стеченом високом образовању, академском називу магистра наука, стручном називу специјалисте и научном степену доктора наука на начин и поступак који су предвиђени Законом о високом образовању.

# 

# XII ИМОВИНА И ФИНАНСИРАЊЕ ФАКУЛТЕТА

Члан 216.

Непокретности и друга средства на којима Факултет има право коришћења, а које је обезбедила Република као оснивач, државна су својина.

Непокретности и друга средства из става 1 овог члана могу се користити само у функцији обављања законом утврђених делатности и не могу се отуђити без сагласности оснивача.

Непокретности и друга имовина којима се Факултет користи и располаже, а које је стекао обављањем своје делатности, као и на основу завештања и поклона, својина су Факултета.

Непокретности и друга средства која Факултет добија на основу поклона и легата не могу се отуђивати.

Члан 217.

Савет Факултета доноси одлуку којом се на основу пописа утврђује које су непокретности и друга средства којима располаже Факултет државна својина, односно својина Факултета.

Члан 218.

Средства за обављање делатности Факултета, у складу са Законом о високом образовању, обезбеђују се из следећих извора:

1. средстава која обезбеђује оснивач,
2. школарине,
3. донације, поклони и завештања,
4. средстава за финансирање научноистраживачког и стручног рада,
5. пројеката и уговора у вези са реализацијом наставе, истраживања и консултантске услуге,
6. накнада за комерцијалне и друге услуге,
7. оснивачка права и из уговора са трећим лицима,
8. и других извора у складу са законом.

***Средства која обезбеђује оснивач***

Члан 219.

Република као оснивач обезбеђује средства за спровођење одобрених, односно акредитованих студијских програма на Факултету на основу уговора који Универзитет закључује са Владом, по претходно прибављеном мишљењу надлежног Министарства.

Члан 220.

Република као оснивач обезбеђује средства Факултету за:

1. бруто плате запослених у складу са законом и колективним уговором,
2. материјалне трошкове пословања, текуће и инвестиционо одржавање,
3. опрему,
4. библиотечки фонд,
5. обављање научноистраживачког рада,
6. научно и стручно усавршавање запослених,
7. подстицање развоја наставно-научног подмлатка,
8. рад са даровитим студентима,
9. међународну сарадњу,
10. изворе информација и информационе системе,
11. издавачку делатност,
12. рад студентског парламента и ваннаставну делатност студената,
13. финансирање опреме и услова за студирање студената са хендикепом,
14. друге намене у складу са законом.

Члан 221.

Средства из члана 26. овог Статута обезбеђују се према нормативима и стандардима услова рада и годишњем програму рада Факултета.

Нормативе и стандарде услова рада Факултета утврђује Влада Републике Србије.

Годишњи програм рада садржи време и начин остваривања образовне и научне делатности Факултета у току школске године.

Факултет у обављању своје делатности средствима која обезбеђује Република, на основу овлашћења из закона, Статута Универзитета и овог Статута, у правном промету иступа у своје име, а за рачун Универзитета у Нишу.

Савет Факултета одговоран је надлежном министарству за наменско и економично трошење средстава.

***Сопствени приходи***

Члан 222.

Средства која Факултет оствари по основу школарине, пружања услуга трећим лицима, поклона, донација, спонзорстава или из других извора стицања, осим средстава из буџета, чине сопствене приходе Факултета.

Кад располаже средствима из става 1 овог члана, Факултет у правном промету иступа у своје име и за свој рачун, у складу са законом, Статутом Универзитета и овим Статутом.

Члан 223.

Факултет утврђује висину школарине за студенте који плаћају школарину за сваки студијски програм, односно ниво студија, водећи рачуна о трошковима студија за једну школску годину, односно за стицање 60 ЕСПБ, као и о тржишном вредновању програма и другим релевантним околностима.

Савет Факултета утврђује висину школарине за наредну школску годину, пре расписивања конкурса за упис студената, а по претходно прибављеном мишљењу надлежног Министарства.

Школарина обухвата накнаду за редовне услуге које Факултет пружа студенту у оквиру остваривања студијског програма.

Редовне услуге из става 3 овог члана утврђује Сенат Универзитета.

Факултет утврђује висину накнаде за услуге које нису обухваћене школарином општим актом који доноси Савет Факултета.

***Финансијски план***

Члан 224.

Средства која остварује Факултет утврђују се и распоређују финансијским планом Факултета, који доноси Савет Факултета.

По извршењу финансијског плана доноси се годишњи обрачун.

Годишњим обрачуном Факултета оцењује се реализација усвојеног финансијског плана.

Годишњи обрачун усваја Савет Факултета и предаје надлежној институцији.

# XIII ПРЕЛАЗНЕ И ЗАВРШНЕ ОДРЕДБЕ

Члан 225.

Студенти уписани на основне студије до ступања на снагу Закона о високом образовању могу завршити ове студије по започетом наставном плану и програму, условима и правилима студија, најкасније до краја школске 2017/2018. године.

Студенти уписани на магистарске студије до ступања на снагу закона о високом образовању имају право да заврше студије по започетом плану и програму, условима и правилима студија, најкасније до краја школске 2017/2018. године.

Студенти уписани на докторске студије, односно кандидати који су пријавили докторску дисертацију до ступања на снагу овог закона, имају право да заврше студије по започетом плану и програму, условима и правилима студија, односно да стекнју научни степен доктора наука, најкасније до краја школске 2017/2018. године.

Члан 226.

Лица која су стекла или стекну академски назив магистра наука према прописима који су важили до дана ступања на снагу Закона о високом образовању могу стећи научни назив доктора наука одбраном докторске дисертације према прописима који су важили до ступања на снагу овог закона најкасније до краја школске 2015/2016. године.

Лица са звањем магистра наука која нису остварила право из става 1. овог члана, могу се уписати на трећу годину докторских академских студија у одговарајућој области, у складу са актима Факултета.

Члан 227.

Студенту који је стекао или стекне право на јавну исправу по прописима који су важили до ступања на снагу Закона о високом образовању, Факултет издаје јавну исправу на обрасцу прописаном до ступања на снагу овог Закона.

Студенту који је стакао диплому, и стекао право на диплому по прописима који су важили до ступања на снагу Закона о високом образовању, а који поднесе захтев да му се изда диплома у складу са Законом о високом образовању, Факултет издаје диплому у складу са Законом о високом образовању у поступку прописаном Правилником Филозофског факулета Универзитета у Нишу о усклађивању стечених стручних, академских, или научних назива према прописима који су важили до ступања на снагу Закона о високом образовању са Листом стручних, академских и научних назива коју је утврдио Национални савет за високо образовање.

Члан 228.

Општим актом Факултета, уредиће се ближи услови и поступак признавања дела магистарских студија на докторским, односно специјалистичким академским студијама.

Члан 229.

Тумачење одредаба овог Статута даје Савет Факултета.

Измене и допуне овог Статута врше се по поступку прописаном за његово доношење.

Члан 230.

Даном ступања на снагу овог Статута престаје да важи Статут Факултета број 406/1-01 од 22.12.2015. године.

Члан 231.

Овај Статут ступа на снагу по добијању сагласности Савета Универзитета у Нишу, а примењује се осмог дана од објављивања на интернет презентацији Факултета.

НАСТАВНО-НАУЧНО ВЕЋЕ ФАКУЛТЕТА

Број:

Датум

ДЕКАН ФАКУЛТЕТА

Проф . др Наталија Јовановић